text:
Kuri uyu wa 25 Kamena 2020 nibwo huzuye imyaka 11 Michael Jackson wafatwaga nk’umwami w’injyana ya Pop yitabye Imana. Uyu muhanzi wabaye kimenya bose, yitabye Imana afite imyaka 51 y’amavuko
Umunsi yitaba Imana Isi yacitse ururondogoro ku bwo kubura uyu mugabo wari umaze imyaka isaga 30 yarayigaruriye, kugeza ubwo ishakiro ry’amakuru rya Google ryahagaze bitewe n’abantu benshi cyane barikoreshaga, bashaka kumenya amakuru y’impano.
Michael Jackson yapfuye habura iminsi 18 gusa ngo atangire uruhererekane rw’ibitaramo yagombaga gukorera mu Bwongereza yari yise ‘This is it’. Muri icyo gihe yari afite ikibazo cyo kubura ibitsotsi, ku buryo umuganga we Dr Murray yabanzaga kumuha imiti kugira ngo agoheke.
Mbere y’amasaha make kugira ngo apfe, yari yabuze ibitotsi burundu, asaba uyu muganga wahembwaga ibihumbi $150 ku kwezi, kumuha umuti witwa propofol ubundi uhabwa abantu bagiye kubagwa kugira ngo basinzire.
Isuzuma ryakorewe umurambo wa Michael Jackson ryagaragaje ko iyo miti ari yo yamuhitanye ndetse umuganga we akatirwa igifungo cy’imyaka ine.
Indirimbo zirenga ijana Michal Jackson yakoze zarakunzwe kandi n’ubu ziracyakunzwe, ibintu bimwambika ikamba ry’umwami w’injyana ya Pop.
Benshi bibuka Michael Jackson nk’umuhanzi n’umubyinnyi w’umuhanga n’umuhate we mu guharanira isi nziza abinyujije mu ndirimbo ze zakunzwe nka Heal the World, Will you be there n’izindi.
Nyamara amateka ye yajemo kidobya y’abagabo bamushinja kuba yarabafashe ku ngufu ubwo bari bakiri abana.
Abashinja gufatwa ku ngufu ni Wade Robson ufite imyaka 36 na James Safechuck ufite imya 40. Batanze ubuhamya biciye muri filime mbarankuru yiswe “Leaving The Neverland” yatambukijwe kuri televiziyo ya HBO muri Werurwe uyu mwaka.
N’ubwo mu 2005 yari yagizwe umwere, ubuhamya bw’aba bagabo bwazamuye amarangamutima ya benshi ndetse bamwe barabyizera.
Umunyamakuru w’icyamamare Oprah Winfrey ni umwe muri benshi bagiye ku ruhande rw’aba bashinja Michael Jackson.
Inzu ndangamurage ya Indianapolis yamanuye bimwe mu bikoresho bya Michael Jackson yamurikaga, mu rwego rwo kwitandukanya na we.
Ikinyamakuru New York Post cyatangaje ko Umu-DJ witwa Coleman wacurangaga indirimbo za Michael Jackson mu bukwe butandukanye yahisemo kuzisiba mu mashini ye kuko yumvaga biteye isoni kumvisha abantu ibihangano by’ufatwa nk’inkozi y’ibibi.
Yahisemo kandi gusubika igitaramo cyagombaga gucurangwamo indirimbo ze mu mpeshyi y’umwaka ushize.
Ku rundi ruhande hari abirinze kwinjira cyane muri iki kibazo, bakomeza gukunda no gucuranga indirimbo za Michael Jackson.
Kuri ubu indirimbo ze ziracyacuruzwa ahantu hatandukanye kuri murandasi, radiyo zirazicuranga no mu tubyiniro dutandukanye.
Bavuga ko umurage wa Michael Jackson nk’umuhanzi ukwiye gutandukanywa n’ibikorwa bibi ashinjwa.
Uwitwa DJ Stacy yagize ati “ Sinabyemeza cyangwa ngo mbihakane. Niba ari byo koko birababaje nihanganishije abahohotewe. Ariko ni we muhanzi ufite impano ihebuje w’ibihe byose. Nta wundi uzamera nka we.”
Umuyobozi w’ikigo cya The Rock & Roll Hall of Fame kibika amateka y’ababaye ibyamamare mu ngeri zitandukanye, yavuze ko Michael Jackson akwiye kwibukirwa ‘ku muziki we n’impano ye’ aho kugendera ku byaha ashinjwa.
Umukobwa wa Michael Jackson, Paris Jackson ni umwe mu babajwe cyane n’ibyo umubyeyi we ashinjwa ndetse byatumye ashaka no kwiyahura.
Kugeza ubu abakunzi b’uyu mugabo bacitsemo ibice. Ubwo “Leaving The Neveland” yajyaga hanze muri Werurwe ubushakashatsi bwakoze n’ikigo cya SEMrush , bwagaragaje ko 33% by’abatanze ibitekerezo kuri iyi filime binyuze kuri Twitter bamuvugaga neza, 39% barifashe mu gihe 27% bamuvugaga nabi.
REBA ZIMWE MU NDIRIMBO ZA Michael Jackson


c: text/html

text:
Abantu batandukanye batangiranye imihigo mishya umwaka wa 2018
Yanditswe na SEZIBERA ANSELME
Mu gihe k’iminsi 4 gusa umwaka wa 2018 utangiye abantu mu ngeri zitandukanye baragenda bagaragaza imihigo y’ibikorwa bateganya mu rwego rwo gukomeza guteza imbere ibyo bakora n’igihugu muri rusange kugira ngo uyu mwaka uzarusheho kugenda neza kurusha uwatambutse.
Umwali Violette ukora umushinga w’indabo mu murenge wa Gisozi, Akarere ka Gasabo, avuga ko mu myaka yashize indabo zitakunze guhabwa agaciro bitewe n’ubumenyi buke mu kuzibyaza umusaruro ahubwo abantu bagahora bumva ko ari izo gutera ku irembo iruhande rw’inzu zabo gusa zikajya zitegurwa mu nzu.
Avuga ko aho atangiriye kuzihinga by’umwuga zigatangira no kumwinjiriza amafaranga muri uyu mwaka wa 2018 ateganya kuzishakira isoko ryambukiranya imipaka nkuko hari benshi mu banyamahanga bagenderera u Rwanda batangiye kugenda bazimubaza.
Bizumuremyi Anatole utwara abagenzi kuri moto mu mujyi wa Kigali, avuga ko amaze imyaka 5 akora ubumotari kandi hakaba hari byinshi amaze kugezwaho n’uwo mwuga we birimo gushaka umugore akarihira n’umwana ishuri.
Agira ati “Muri uyu mwaka wa 2018 ndashyira ingufu mu guharanira kugura moto yange ndeke gutwarira abandi, bizamfasha gukora ntekanye ntirirwa nibaza aho mvana ayo mpereza umukoresha wange ahubwo ngamije kwihuta mu iterambere”.
Kizito Innocent yatangarije Imvaho Nshya ko mu kazi k’uburezi akora mu kigo cy’amashuri yisumbuye cya Elena Guella mu karere ka Muhanga, ashyize imbere gukorana na koperative Umwalimu Sacco kugira ngo inguzanyo itanga azabashe kuyikoresha mu mishinga yunganira umushahara ahabwa, akongeraho nyuma y’ibyo byose ateganyamo kuzamura urwego rwe rw’amashuri akava ku kiciro cya 1 cya Kaminuza akagera ku cya 2 cyayo.
Mudacyahwa Ras Bertin ukora ubuhanzi avuga ko nk’ibisanzwe ibikorwa bye bizibanda muri muzika, by’umwihariko mu 2018 akaba afite umuhigo wo kurangiza indirimbo y’amashusho agamije kurwanya no gukumira inda ziterwa abana b’abakobwa bakiri bato kuko yari asanganywe ikoze mu buryo bw’amajwi.
Umuhigo umaze kuba mu muco wa buri munyarwanda wese yaba ku giti ke cyangwa se ku rwego rw’umwanya w’umurimo ahagarariye kandi akawugeraho nk’uko Umukuru w’Igihugu Paul Kagame yabigarutseho mu Nteko ishinga amategeko y’u Rwanda hatangazwa uburyo uturere n’izindi nzego za Leta zesheje imihigo ya 2016-2017, no gusinya imihigo n’abayobozi b’Uturere na za Minisiteri y’umwaka wa 2017-2018.
Mu ijambo rye, Perezida Paul Kagame yagize ati “Imihigo si umuhango ahubwo ni ukugera ku ntego Abanyarwanda baba barihaye yo kuzamura imibereho ya buri muturarwanda, bityo imihigo ikwiye kuba ari ibikorwa bifatika, bigaragara kandi bigera kuri buri muturage”.

robotstxt: allowed

filter: keep


text:
Icyiza cya mbere cyo kumenya amateka ni uko amateka ari ubumenyi. Ni ubumenyi kimwe n’ibindi byose byigwa mu mashuri cyangwa ahandi. Uwungutse ubumenyi aba akize ubujiji. “Utazi iyo ava ntamenya aho ageze, ntamenya n’iyo ajya’’.
Uzi amateka ntarindagira, ntatakara, ntagendera inzira ubugari. “Utaganiriye na se ntamenya icyo sekuru yavuze’’. Tudasigiye abadukomokaho n’abazadukurikira ibyo baheraho kugira ngo bamenye amateka, twaba tubahemukiye. Kutamenya amateka byagereranywa no kumera nk’igiti kidafite imizi.


text:
Mu rwego rwo kwifuriza umwaka mushya abantu bose cyane cyane abakunda umuziki we, Romulus Rushimisha ukorera umuziki muri Leta Zunze Ubumwe za Amerika yasohoye indirimbp nshya ‘Arankunda’ ayibahamo impano.
Romulus
Rushimisha yashyize hanze iyi ndirimbo ye nshya tariki 1/1/2019. Ni indirimbo
iri mu njyana ya Zouk ikaba ikangurira abantu kwibuka urukundo Yesu Kristo
yabakunze nta kiguzi batanze by’akarusho Yesu akaba ari we wabanje gukunfa
abantu akabakuraho urubanza rwo gupfa.
Asobanura ubutumwa bukubiye mu ndirimbo ye, Romulus yagize ati: “Muri iyi ndirimbo kandi mba nkangurira abantu guhora bayitambira (Imana) ni cyo dushobora kuyitura. Nahisemo kuyisohora mu ntangiro z’umwaka kugira ngo abazayumva bose bazagire gukunda Imana byimazeyo kandi bayigire inshuti muri uyu mwaka mushya dutangiye.”
UMVA HANO ARANKUNDA YA ROMULUS RUSHIMISHA


text:
Muramu wa Peter Verlinden, yanyomoje ibinyoma mushikiwe akomeje gukwirakwiza bigamije gupfobya jenoside yakorewe Abatutsi.
Bamutese Marie Consolatrice umugore w’umunyarwandakakazi utuye mu gihugu cy’ububiligi, azwiho cyane ibikorwa byo guhakana ndetse no gupfobya Jenoside yakorewe Abatutsi, yagaragaye muri Film mbarankuru yiswe “Rwanda untold story” yahakanaga itegurwa rya Jenoside yakorewe Abatutsi, ndetse ubuhamya bwe bwongera kugaragara mu gitabo yandikanye n’umugabo we Peter Verlinden, cyiswe “ Marie: Overleven met dood”.
Mu nyandiko zuyu mugore ndetse no muri film mbarankuru agenda akwirakwiza hirya no hino abifashijwemo n’umugabo we, bagaragara bapfobya Jenoside yakorewe Abatutsi ndetse bakanavuga ko ababyeyi ba Marie Bamutese aribo Sempura Tharcisse na Mukabusoro Beatrice binshwe nizari ingabo za RPF inkotanyi.
Bamutese Marie Consolatrice, uvukana n’abavandimwe 7 nawe 8, ku mpamvu z’ibinyoma akomeza kugenda akwiza ku isi hose ku nyungu za politike ishingiye ku ivanguramoko, afatanije n’umugabo we Peter Verlinden wari inshuti y’akadasoka y’uwahoze ari perezida w’u Rwanda Juvenal Habyarimana, bakomeje umugambi wo gupfobya itegurwa n’ishyirwa mu bikorwa rya Jenoside yakorewe Abatutsi muri mata 1994.
Bajeneza Dominique Savio, musaza wa Marie Bamutse, nyuma yaho abonye ibinyoma mushiki we akomeje kugenda avuga, bivuga ku rupfu rw’ababyeyi babo, abinyujije mu nyandiko ndende yashyise hanze mu minsi ishize yanyomoje ibyo mushiki we avuga.
“Mushiki wanjye (Bamutese) yavuye mu Rwanda ari umwana nka twe muri 1994, kuva icyo gihe ntarahagaruka, abantu babashije kugaruka mu Rwanda ni mama wagarutse muri 1995 niba atari 1996, yagarutse ari kumwe na bashiki banjye bato 3 na mushiki wange mukuru Marine, undi muntu wagarutse mu Rwanda ni njyewe kuko nagarutse mu Rwanda bwa mbere muri 2009”.
Akomeza agira ati: “Ariko iyo mbashije kuvugana n’ababasha kuganira na Bamutese, bansobanurira ko kuba yandika cyangwa anavuga nabi ubutegetsi bw’u Rwanda, akaba avuga ko mu Rwanda nta bwisanzure buhari cyangwa se abantu bicwa bityo ntawukwiye gusubirayo, naho ngewe nkaba mpagenda uko nishakiye, nkaba ntaravuga ko hari umuntu wampohoteye, bituma ibyo yandika cyangwa avuga hari ababyima amatwi bakanabigaya. Hakiyongeraho ko natwe ubwacu abo tuvukana nawe tutajya dusobanukirwa aho akura amakuru yandika”
Bamutese n’umugabo we Peter Verlinden bavugako ababyeyi ba Bamurebe bishwe n’inkotanyi, ko Se yishwe muri Mata 1994 naho nyina akicwa muri Nyakanga 1997 n’izahoze ari ingabo za RPF-Inkotanyi.
Bajeneza Dominique Savio, utuye mu gihugu cy’Ubufaransa mu nyandiko ikubiyemo ubuhamya bwe yabisonura muri aya magambo
Urupfu rwa Papa wa Bamutese Marie Consolatrice
Nyuma intambara (Urugamba rwo guhagarika Jenoside yakorewe Abatutsi) yageze mu gace k’iwacu, turahunga ariko papa we asigara mu rugo kubera yari arwaye, twagiye ahitwa i Busoro, nyuma mama yaje gusubira mu rugo adusize aho twari ducumbitse, twagiye kubona tubona aragarutse ari kumwe na papa.
Bwacyeye dukomeza turahunga tugana mu Ruhango. Aho mu Ruhango twahabaye iminsi myinshi papa akirwaye, nyuma twarahavuye kuko ngo intambara (Urugamba rwo guhagarika Jenoside yakorewe Abatutsi) yari igiye kuhagera ariko papa arahasigara.
Twagenze umunsi tugera ahantu ntibuka amazina, bucyeye mama arongera asubira mu Ruhango kureba papa uko amerewe niba yabasha kuza tugakomeza guhunga. Ariko uwo munsi ni joro amasasu yaravuze avugira mu Ruhango, ubwoba buratwica abantu barahambira baragenda ariko twe turahasigara dutegereje mama ko agaruka.
Yaje ananiwe cyane afite n’agahinda, aratubwira ati papa wanyu asigayeyo amasasu yavuze mbura uko mpamukura nuko ndamusezera ndiruka nza kubareba. Ntiyigeze atubwira ko papa yapfuye nuko natwe turakomeza turahunga ariko dufite gahunda yo kujya i Butare kuri kavukire y’ababyeyi.
Mu by’ukuri sinigeze menya icyo papa yararwaye bitewe n’imyaka nari mfite, abanduta bavuga ko yararwaye rubagimpande ariko kubera atigeze ajya kwa muganga kubera imvururu zo muri icyo gihe murumva ko kubihamya bigoye.
Iby’urupfu rwa data uwashaka yabivuga uko abishaka kuko nta gihamya na kimwe cyaboneka gisobanura niba yarapfuye cyangwa akiriho, uretse ko umuntu akora Umwanzuro (conclusion) ati iyaba akiriho imyaka yose ishize umuntu aba yaramenye amakuru ye.
Niba yarapfuye kandi ntawuzi icyamwishe, yishwe n’indwara, yararwaye se? yishwe n’ amasasu se ? amasasu ya nde?
Bajeneza Dominique Savio mu buhamya bwe yavuze ku byerecyeye urupfu rwa Mama we
Urupfu rwa Mama wa Bamutese Marie Consolatrice
Dmonique Savio, yagize ati: “Izo nkotanyi Bamutese, avuga yahuriye nazo hehe? Ni ibibazo nibaza ariko ntabisubizo mfite.
Ku byerekeye urupfu rwa mama, amakuru mfite kuva cyera ni uko yarwaye agapfa. Bashiki banjye bari bahari niko babitubwiye, gusa hajemo amagambo avuga ko bamuroze, kandi amagambo nka yo mu giturage ntajya abura. Bamwe mu baturanyi bamushyinguye narababonye ndanabasura iyo ndi mu nce ziwacu, murumva rero ko ntabitindaho.
Naho aho Bamutese avuka ko murugo iwabo hahungiye Abana bane b’Abatutsi, bari bamaze kwicirwa ababyeyi n’interahamwe taliki ya 7/04/1994, bakahamara ibyumeru bibiri kugeza ubwo musaza wabo wari waragiye mu ngabo za RPF-Inkotanyi aje kubatabara, musaza we yavuze ko ataribyo.
Dominique Savio, yabisobanuye muri aya magambo agira ati: “Ibyo nibuka, Jenocide yakorewe Abatutsi iba hari umusaza wahungiye iwacu, n’abandi bana b’abaturanyi. Nyuma y’igihe ntibuka abo bana basubiye iwabo kuko papa wabo yarakiriho ariko mama wabo we baramwishe, uwo musaza we yamaze iminsi yihishe iwacu, nyuma ababyeyi banjye bapanga kumuhungisha akajya i Burundi. Ndibuka ko mama na mushiki wange mukuru bamuherekeje nijoro bajya kumwereka inzira ijya i Burundi, nyuma baragaruka ariko nta makuru bari bafite niba yarabashije kugerayo”.
Umuntu uheruka mu Rwanda muri 1994, akaba amakuru y’u Rwanda azi ari aya cyera, andi akaba ayasoma kuri internet cyangwa se akayabwirwa, kuri njye uwo aba agomba kwicecekera, cyangwa se akavuga ibya cyera ubundi akarekera aho. Urugero rwa hafi nihereho (Dominique Savio), ni gute najya kuvuga amateka y’u Rwanda ntazi ya cyera? ariko navuga ibyo nzi mpereye muri 2009, nkavuga uko nageze i Kigali nta muntu n’umwe mpazi, n’uwari waje kunyakira tugahuzwa na telephone, nkagera iwacu ndi kuyoboza, nta muturanyi n’umwe nzi, nabambonye nkagomba kwisobanura uwo ndiwe nabo bagatungurwa, nkavuga uko nabashije guhura nabari bihishe iwacu muri genocide.
Iyi nkuru ishingiye ku nyandiko ikubiyemo ubuhamya Bajeneza Dominique Savio musaza Bamutese Marie Consolatrice, umugore wa Peter Verlinden


text:
Kureba amanota wabonye mu kizamini cya Leta hari uburyo bubiri:
1) Kuri Interineti
2) Kuri Telefone
1. Kuri Interineti
Kureba amanota y’ikizamini cya Leta cy’amashuri abanza, icyiciro rusange cyangwa se Abarangije ubumenyi rusange ukoresheje Interineti kurikiza ibi bikurikira:
1) Abashaka kureba amanota n’ikigo bazigaho kuri intermet banyura ku rubuga www.reb.rw bagakurikiza amabwiriza.
2) Mu kuboko kw’iburyo, reba ahanditse “Search Results”
3) Hitamo icyiciro umunyeshuri yakoreye ikizamini (P6, S3 cyangwa S6)
4) Munsi yaho ahanditse “Registration No” wandikemo Code (inomero iranga umunyeshuri)
5) Emeza ukanda kuri Enter kuri clavier cyangwa se ukande ku gashushanyo ka loupe ukoresheje souris.
2. Kuri Telefone abarangije amashuri abanza, icyiciro rusange cg ubumenyi rusange.
Kureba amanota y’ikizamini cya Leta cy’amashuri abanza, icyiciro rusange cyangwa se Abarangije ubumenyi rusange ukoresheje.
Telefone kurikiza ibi bikurikira:
1) Andika SMS : S6+Code (inomero iranga umunyeshuri) cg S3+Code cg se P6+Code 2) Ohereza kuri 4891
Urugero: Andika P603030902020 wohereze kuri 489 Andika S30101010OLC028 wohereze kuri 489 Andika S604055MEG017 wohereze kuri 48
3.Kuri Telefone abarangije mu myuga n’ubumenyingiro
1) Hamagara *702*1# 2) Hanyuma ukurikize amabwiriza
Iyo ugize ikibazo uhamagara umurongo utishyurwa 4848
4. Abarangije inderabarezi
Abarangije inderabarezi bo bashobora kureba amanota yabo kuri www.ur.ac.rw, hanyuma ukareba ahanditse College of Education.
Munezero Martin ni Umwanditsi w’Ikinyamakuru Umuryango. Yatangiye gukorera iki kinyamakuru muri Nzeli 2014.
Imbuga nkoranyambaga ze:
Instagram:Martin Promoter
Facebook:Munezero Martin
Twitter :Martin Promoter
Kureba amanota nagize mu kizamini cya leta
Kure amanota kuri code yange 8437015692 s
U
Amanita
Mumpe amanota yanjye
Code 280709 PR
037 2021
MUMPE AMANOTA YANJYE
kureba amanona kur code yajye byanze 05021208PR0952021 kandi ariyo nakoreyeho
Kongewe nibangiwe cond
twishimiye gusohoka kwam
anota
Nigute umuntu yabona amanota yikigo cyose
Amanota kadasohoka
Twishimiye gahunda nzize let’s idahwema
kudukorera ark muburezi hongerwe imbaraga mundimi nko kuvuga English wells
Ese amanota azasohoka ryari ko yatinze?IGIHOZO Deborah.
kureba amanota yibizamini bya leta
Ese mwatubwiye igihe amanota azahokera kabantu barikuvuga ngo yasohotse
AMANOTA AZASOHOKARYARI


text:
Ngoma:Twite ku bana bacu, tubarinde imirire mibi kandi birashoboka- Harelimana
Yanditswe na admin
Visi Perezida w’Inteko Ishinga Amategeko umutwe wa Sena, Harelimana Fatou, yasabye ababyeyi kujya bategurira abana babo amafunguro yujuje intungamubiri, mu rwego rwo kubarinda indwara zikomoka ku mirire mibi.
Mu butumwa yatangiye mu murenge wa Sake, mu kagari ka Gafunzo ubwo yifatanyaga n’abaturage muri gahunda y’Umugoroba w’ababyeyi, tariki ya 25 Ukwakira 2017, uyu muyobozi yagarutse ku kibazo cy’imirire mibi itararanduka burundu.
Mukayiranga Gloriose, Umunyamabanga Nshingwabikorwa w’Umurenge wa Sake, yamugaragarije ko muri uyu murenge hamaze kubarurwa abana 2 bafite ikibazo cy’imirire mibi ikabije (bari mu ibara ry’umutuku), n’abana 44 bari munsi y’imyaka itanu bafite ikibazo cy’imirire mibi (bari mu ibara ry’umuhondo).
Gitifu Mukayiranga yavuze ko aho ubuyobozi bwiyemeje gushyira imbaraga nyinshi ari mu kwigisha abaturage guhindura imyumvire, kuko hari n’abatishoboye bahabwa amata ngo yunganire ibyo bafite mu kurwanya imirire mibi, bakarengaho bakayagurisha.
Ati “Turacyafite imbogamizi z’uko hari ababyeyi, ashobora kujya gufata amata, ariko yagera hano akayagurisha. Ibyo biratubabaza cyane, twagiye dufata n’ingamba, twabona abo babyeyi tukabaganiriza, yaba abagura ayo mata n’abayagurisha; tukabakebura.”
Bamwe mu baturanye n’imiryango ifite iki kibazo, bo bagaragaza ko ahanini biba bishingiye ku myumvire mike nk’uko bivugwa na Nshiyimihigo Girbert wo mu Kagari ka Rukoma.
Ati “Tubona ubuyobozi bwite bwa Leta buticaye, kwigisha ni uguhozaho, ariko twe tubona ikibazo gihari, kiri ku iterambere rishingiye mu bitekerezo, mu baturage, bakwiye gukomeza kwigishwa.”
Mu butumwa yagejeje ku bagabo, abagore n’urubyiruko bari bitabiriye uyu mugoroba w’ababyeyi, Harelimana Fatou, Visi Perezida w’inteko ishinga amategeko umutwe wa Sena, yasabye ababyeyi, inzego z’ubuzima n’ubuyobozi kwihutira kwita ku bana bari mu mirire mibi, bakayivamo.
Ati “Numvise ko mugifite abana 44 bari mu muhondo, na babiri bari mu mutuku.Ubwoba nagize ni uko niturangara gato na ba bandi 44 kubera ko amata bayaduha tukayagurisha , bose bazajya mu mutuku.
Abajyanama b’ubuzima, bakomeze kubigisha uko bategura indyo yuzuye.Ariko nimureke twite ku bana bacu, ikibazo cy’imirire mibi tugerageze tugice burundu; kandi birashoboka.”
Harelimana Fatou yasobanuriye abatuye Sake ko abahanga muri siyansi (Science), bemeza ko umwana wagize ikibazo cy’imirire mibi, adakura neza, n’ubwonko ntibukore neza.
Avuga ko imiryango igaragaramo imirire mibi, ahinini itabiterwa no kubura ibiryo, ahubwo biterwa nuko ababyeyi babura ubushake bwo kwita ku bana babo, ndetse no guteshuka ku nshingano nk’ababyeyi.
Aha ni ho yahereye asaba ababyeyi kongera gutekereza ku nshingano zabo z’urugo, kandi buri wese akumva ko hakenewe ubufatanye bw’abagize umuryango (umugabo n’umugore) mu kurwanya n’ikibazo cy’imirire mibi.
Ati “Niba umugore n’umugabo babyutse bagiye guhinga, mwese muragiye kuva mu gitondo, mugaruka nimugoroba, umwana nk’uyu muto, nibura ntunamusigire n’igikoma, ahubwo mumusigiye ikijumba cyangwa umwumbati, ikigori…Ese umwumbati wonyine ni indyo yuzuye?Nimureke duhinduke twumve ko abana ari inshingano zacu nk’ababyeyi.”
Muri uyu mugoroba w’ababyeyi kandi, ababyeyi bongeye kwibutswa, ibigize indyo yuzuye, uko itegurwa, ndetse banasobanurirwa ko indyo yuzuye idahenze, kuko bayitegura bakoresheje ibyo bafite iwabo, n’ibindi bidahenze nk’ibirayi, igitoki, ibishyimbo, indagara, karoti, imboga (dodo), imineke n’ibindi.
MANISHIMWE NOËL


text:
YASUWE 32
Tariki ya 1 Kanama 2018 inama y’Abepisikopi ba Provensi y’Itorero Angilikani mu Rwanda, yatoye Munyeseri Dr Gahima Manasseh kuba Umwepisikopi w’Umusimbura wa Diyosezi y’Itorero Angilikani ya Gahini, aho agomba gusimbura Musenyeri Birindabagabo Alexis wari umaze hafi imyaka 22 ayiyobora.
Dr Gahima ni umwe mu bantu bafite uburambe cyane muri iyi Diyosezi kuko amaze imyaka 14 mu nzego z’ubuyobozi bwayo harimo 12 yamaze ari umunyamabanga bwayo, umwe awumara ari Musenyeri wungirije, undi awumaze ari Umwepisikopi w’Umusimbura.
Dr Gahima ni umugabo w’imyaka 49 kuko yavutse ku itariki 19 Ukuboza 1970 afite umugore umwe n’abana umunani. Kuva 1995 kugeza 1997 yabaye umuyobozi w’ikigo wungirije ushinzwe abanyeshuri bigaga mu Cyongereza ku ishuri ryisumbuye rya Lycée de Kigali.
Mu 1997 kugeza 2001 yabaye Burugumesitiri w’iyahoze ari Komini Karangazi naho mu 2004 kugeza 2005 aba Burugumesitiri w’iyahoze ari Komini Gabiro.
Ubwo ngo habagaho amavugurura mu nzego z’ubutegetsi bwa Leta, Dr Gahima yahise ajya gukora mu nzego z’ubuyobozi bw’itorero Angilikani kugera n’uyu munsi.
Afite impamyabumenyi y’ikirenga (PhD) mu bijyanye n’iyobokamana (Théologie) akaba yari umwepisikopi wungirije muri Diyoseze ya Gahini guhera ku wa 28 Gicurasi 2017.
Intego afite nyuma yo guhabwa inkoni y’ubushumba
Mu kiganiro yagiranye na IGIHE, Musenyeri Dr Gahima yavuze ko afite byinshi yifuza kugeza ku itorero birimo kwimakaza ubumwe n’ubwiyunge, kuvugurura inzego n’ibindi byinshi.
Ati “Gahunda ya mbere ni ugukomeza kuvuga ubutumwa bwiza. Mfite inzara n’inyota byo gukomeza kuvuga ubutumwa bwiza kuko ni nabyo nize mu iyobokamana, nshaka kubikora cyane cyane kurenza uko nabikoraga”.
“Icya kabiri, mfite gahunda yo kurwanya ubukene biciye mu nyigisho tuzajya twigisha zigamije guhindura imyumvire y’ubuzima busanzwe ndetse n’ubwa gikiristo, turifuza ko abakiristo bacu bakora cyane bakiteza imbere.”
Musenyeri Dr Gahima yakomeje avuga ko ikindi yifuza gukora ari ‘ugukomeza gushimangira inzira y’ubumwe n’ubwiyunge bikarenga ubwiyunge ahubwo bikaba ubuvandimwe’.
Ati “Ndashaka kuvugurura inzego z’ubuyobozi bw’itorero nkongeramo n’andi maraso mashya azafasha itorero ryacu.”
Musenyeri Bilindabagabo Alexis, ugiye gusigira inkoni y’ubushumba Musenyeri Gahima, aherutse kubwira IGIHE ko bimwe mu byo atashoboye gukora yifuza ko uzamusimbura yazakora.
Ari “Umushinga wo kubaka Kaminuza i Gahini ni umushinga ntashoboye gukora nifuza ko yazakora. Undi ni umushinga wo kubaka Ikigo cy’Ububyutse, kizahuriramo abo muri Afurika y’Iburasirazuba.”
Musenyeri Gahima akaba azahabwa inkoni y’ubushumba kuri iki Cyumweru mu muhango uzabera kuri Diyosezi ya Gahini.


text:
Iyo tuvuze kuramya mu bitekerezo by’abantu benshi hahita hazamo imirimo itandukanye ikorerwa mu rusengero harimo kuririmba, gusenga, guhimbaza Imana ndetse na lituligiya iteguye neza. Kuramya Imana nyakuri ni ukuyegurira umubiri,umutima n’intekerezo zose (Abaroma 12: 1-2)
Mbere yo gutangira kuraya imana hari ibintu biba bisunikira umuntu muri icyo gikorwa muri byo harimo: ubuntu bw’Imana bubonekera mu byo yaduhaye (umwuka wera, ibyishimo, ubwenge, icyizere, amahoro , ubwisanzure n’umutekano ) mu yandi magambo ibi byose bituma umuntu aramya Imana.
Mu rugendo rwo gusobanukirwa kuramya Imana dutanga imibiri yacu ho igitambo mbese Imana turayiha wese haba imibiri , imitima n’ubwenge icyo gihe umuntu arirekura akiyegurira uwiteka akaba ariwe umuyobora wese.
Imana ishaka ko tuyiramya mu kuri no mu mwuka (Yohana 4:23-24) igihe Satan yageragezaga Yesu ngo amuramye, yesu yahise amwibutsa ko hagomba kuramywa Imana yonyine (Matayo 4:10)
Kuramya Imana nyakuri ni ukuyubaha, kuyikorera no gukurikiza amategeko yayo. Uburyo turamya Imana bigaragarira mu buzima bwacu tubamo buri munsi haba mu byo tuvuga , ibyo dutekereza n’ibyo duteganya.
Kuramya Imana kandi habamo kugira umutima uhindutse bundi bushya wuzuyemo kwizera I mana no kuganzwa n’umwuka wera akaba ariwe ukwigisha kuramya Imana nyako nahoubundi buryo bunyuranye n’ibivugwa hano.
Iyo tuvuga kuramya Imana , usanga bifite umwihariko kurusha guhimbaza Imana., kuko guhimbaza Imana akenshi usanga ari biriya bikorwa mu materaniro aho hibandwa ku gukoresha umubiri gusa, nabyo ni byiza cyane ariko kuramya Imana byo bizamo no kerekeza umutima n’intekerezo kuri Kristo
Mu by’ukuri, kuramya Imana niukuyigomororera intekerezo zacu, umutima, ubwenge n’umbiri wacu ikaba ariyo ibiyobora ikindi kandi tugakurikiza amategeko yayo yaduhaye kugenderaho, iyo bimeze bityo tuba dukoze icyo twaremewe.


text:
Abafite ubumuga bw’uruhu mu nzira zo guhabwa amavuta bemerewe na Perezida
Yanditswe na NTAWITONDA JEAN CLAUDE
Mu Nama y’Umushyikirano iheruka, Umukuru w’Igihugu Paul Kagame, yemereye abafite ubumuga bw’uruhu ko amavuta yabo bisiga bazoroherezwa kuyabona hakoreshejwe mituweri.
Kuri ubu, Inama y’Igihugu y’Abafite Ubumuga NCPD, yamaze gukora ibisabwa kugira ngo iyo gahunda ishyirwe mu bikorwa.
Niyomugabo Romalis, Perezida wa NCPD, avuga ko ibiciro byose ku bintu bikenewe bizajya bishobora korohereza abo bantu bafite ubumuga bw’uruhu harimo n’ayo mavuta byose byakozwe bigashyikirizwa ikigo cy’Ubwiteganyirize mu Rwanda RSSB, na Minisiteri y’Imari n’igenamigambi MINICOFIN, kugira ngo bigabanyirizwe imisoro.
Yagize ati “Ubundi iyo ari ibintu Nyakubahwa Perezida wa Repubulika yemereye abantu, twebwe ubundi nta n’ubundi buvugizi, biba byarangiye, urwego bireba ruba rugomba guhita rubishyira mu bikorwa.”
Avuga ko kuri ubu hasohotse igitabo kirimo urutonde rw’imiti ikenewe buri munsi n’abantu bafite ubumuga kugira ngo yose ige ku rutonde rw’imiti irihwa na mituweri.
Nubwo bimeze bityo, Niyomugabo avuga ko ngo ikibazo bakirwana nacyo ari ikirebana n’ukuntu ibyo bikenerwa n’abafite ubumuga bizajya bigera ku bagenerwabikorwa baba kure y’imigi ku buryo nibura bajya babisanga kuri farumasi y’akarere kandi umuganga wese akaba yabibandikira bitabaye ngombwa kujya ku nzobere yahariwe kuvura uruhu gusa.
Yibutsa Abanyarwanda gufata abantu bafite ubumuga bw’uruhu nk’abantu basanzwe, bafite ubwenge kandi bashobora kugirira akamaro imiryango yabo n’igihugu muri rusange.
Mukarusine Claudine, Umuyobozi Wungirije w’Umuryango w’Abafite Ubumuga bw’Uruhu mu Rwanda (OIPPA), avuga ko abafite ubumuga bw’uruhu bishimiye cyane igisubizo bahawe na Perezida Paul Kagame cyo koroherezwa kubona amavuta yabo akajya aboneka kuri mituweli ariko bakaba batazi aho bigeze.
Ati “Ibibazo by’Abafite ubu bumuga bw’uruhu muri rusange birimo kuba batabona neza, kuba bibasirwa na kanseri y’uruhu ndetse n’amavuta ahenze yihariye asigwa ku ruhu rwabo atabasha kwishyurwa hakoreshejwe mituweri.”
Akomeza agira ati “Izuba ni wo mwanzi wacu wa mbere, abana bamwe bakura nabi, amaso yabo aba akeneye kurindwa akiri muto, kugira ngo batazangirika amaso kubera izuba, ariko kutagira ubushobozi ndetse n’ubumenyi bw’uko bakwirinda, biragoranye cyane kuko si n’abaganga bose bashobora gutanga inama.”
Muri rusange, avuga ko abafite ubumuga bw’uruhu mu Rwanda bafite umutekano ugereranyije n’abandi bafite ubu bumuga bo mu karere, ari ho ahera ashimira inzego z’umutekano.


text:
Abatuye Musanze na Nyabihu barashima ibyo Umushinga RV3CBA umaze kubagezaho
Yanditswe na admin
Amajyaruguru ashyira Uburengerazuba bw’u Rwanda akunze kwibasirwa cyane n’imyuzure n’inkangu biterwa n’amazi y’imvura nyinshi atemba aturutse mu misozi miremire iri muri ako gace.
Abatuye mu mirenge irindwi y’Akarere ka Nyabihu (Jenda, Jomba, Karago, Kintobo, Mukamira, Rurembo na Rambura) n’umwe wa Busogo wo mu karere ka Musanze, baravuga imyato Umushinga Ugamije Guhangana n’ingaruka z’Imihindagurikire y’Ibihe mu Majyaruguru y’Iburengerazuba bw’u Rwanda (RV3CBA) watumye bashobora guhangana n’imyuzure, isuri n’inkangu byari bibugarije.
Bwana Innocent Musabyimana, Umuhuzabikorwa w’Imishinga ikorera muri Minisiteri y’Ibidukikije yagize ati “Umushinga RV3CBA washyiriweho kongerera abaturage ubushobozi bwo guhangana n’ingaruka z’imihindagurikire y’ibihe muri aka gace kagizwe n’ubutaka bworoshye bwo mu misozi ihanamye yegereye ibirunga.”
Ikibaya cya Mugogo cyongeye kubyazwa umusaruro
Umushinga RV3CBA umaze guhindura amateka mu kibaya cya Mugogo giherereye mu murenge wa Busogo, ho mu Karere ka Musanze. Mbere y’uko uyu mushinga utangira, iki kibaya cyatewe n’imyuzure; abari bahatuye barimuka bajya gutura ahandi. Bityo, imirima yabo n’imitungo yari iburiho birengerwa n’amazi ku buryo Mugogo yari yarabaye nk’ikiyaga.
Musanabageni Leonie, umwe mu baturage bafite isambu muri iki kibaya ahamya ko bari barahebye kuzongera kuhahinga kuko ahari imirima yabo hari hasigaye hagendwa n’amato gusa.
Ati “Aha hose barobagamo amafi. Hari harabayemo ikiyaga n’ubwato bwagezemo. Twajyaga dukikira ku musozi tugiye guhaha. Twari tuzi ko aya mazi atazongera gukama twaribagiwe imirima yacu, bigeze aho haza uyu mushinga bakora imigende basibura n’ibibare biyobokamo amazi none ubu turahinga tugasarura nta kibazo.”
Mugenzi we Mukeshimana Jeannette yongeyeho agira ati “Muri iki kibaya ni ho nari mfite isambu, ari na ho ntuye. Nyuma inzu iza gutwarwa n’amazi, njya kubuyera ku musozi.Twari tumaze imyaka irenga ine tudahinga ariko aho uyu mushinga uziye ubu turakora neza nta kibazo. Murabona ko ibihingwa birimo ari byiza.”
Mu guhangana n’ingaruka zaterwaga n’amazi yinjiraga mu kibaya cya Mugogo kiri ku buso busaga hegitari 60, haciwe imiyoboro y’amazi ireshya na km 8.3 hanaziburwa ibibare 20 byakira amazi ava ku misozi icungamiye icyo kibaya ndetse no mu migezi yo muri ako gace.
Ku nkengero z’imigezi n’ibiyaga hatewe ibiti bivangwa n’imyaka n’imigano ku buso bungana na hegitari 120. Hakozwe amaterasi yikora buhorobuhoro anaterwaho ibiti bivangwa n’imyaka angana na hegitari 850.5, na ho amaterasi y’indinganire akorwa bu buso bungana na hegitari 503.
Abatujwe mu mudugudu w’icyitegererezo wa Kabyaza bararyama bagasinzira
Abatishoboye bagize imiryango 200 bakuwe mu manegeka, bubakirwa amazu meza mu mudugudu w’icyitegererezo wa Kabyaza uherereye mu kagari ka Rurengeri, Umurenge wa Mukamira, Akarere ka Nyabihu.
Domitille Nyirahubaka wimuwe avuye mu kagari ka Kamanga, Umurenge wa Kintobo, Akarere ka Nyabihu, ahamya uburyo yaruhutse imitwaro yo kubunza akarago.
Yagize ati “Ibiza ni byo byatumye banyimura. Imvura yaraje iransenyera kuko amazi y’umwuzure yanyuraga mu rugo. Yaraje irakukumura, umusozi urarindimuka, inzu yanjye iba iguye hasi; mbura ukuntu nakongera kubaka kubera amikoro make. Naracumbikaga, hari akazu k’umuturanyi yari yantije nacumbikagamo na ko inkangu ziragasenya. Mbese muri make narasemberaga.”
Ibyo kwishimira kuva mu manegeka bigarukwaho na Madamu Uwimana Annonciatta waturutse mu kagari ka Kora, Umurenge wa Bigogwe ho mu karere ka Nyabihu. Agira ati “Mbere twari dutuye mu manegeka ariko nkurikije n’aha turi nta huriro kuko ubu ntuye neza cyane mu nzu ya kijyambere, kandi nta biza. Aho twabaga inzu zararengerwaga imvura imaze kugwa kubera amazi yaturukaga mu misozi, zimwe zikariduka n’abantu bakahasiga ubuzima. None ubu turaryama tugasinzira. Iyo tugiye guca inshuro ntituba twikanga ngo turasanga inzu zacu zagiye kuko zikomeye kandi zitubatse mu manegeka. ”
Mu miryango 200 yatujwe muri uyu mudugudu, buri rugo rufite ikiraro cy’inka, biyogazi (biogaz) n’uburyo bwo gufata amaziy’imvura. Batangiye korozwa inka muri gahunda ya Girinka, bakaba bashimira Leta y’Ubumwe bw’Abanyarwanda yabakuye mu bwigunge ikanabakamira ibinyujije mu mushinga RV3CBA.
Abaturage bahembwe asaga miliyoni 515 mu kazi k’umushinga
Bwana Xavier Rwibasira, Umuhuzabikorwa w’Imishinga ikorera mu Kigo Gishinzwe Gucunga no Guteza Imbere Amazi n’Amashyamba mu Rwanda, ashimangira ko abagenerwabikorwa bo mu mirenge RV3CBA yakoreyemo ndetse n’iy’abaturanyi bagezweho n’amafaranga y’u Rwanda asaga miliyoni 515 n’ibihumbi 315 kubera akazi ka buri munsi bahemberwaga mu ishyirwa mu bikorwa ry’uyu mushinga.
Umushinga RV3CBA watumye abagera ku 20,628 bagira umuco wo kuzigama mu bigo by’imari, n’urubyiruko rw’abahungu n’abakobwa bagera ku 107 barihirwa amashuri y’imyuga.
Ati “ Turashimira Umuterankunga Ishami ry’Umuryango w’Abibumbye rishingiye ku masezerano Mpuzamahanga yo kwita ku mihindagurikire y’ibihe (UNFCCC) n’abandi bafatanyabikorwa banyuranye badufashije kugera kuri ibi bikorwa. Turashimira ubuyobozi bw’Akarere ka Musanze n’aka Nyabihu bwatubaye hafi, tugasaba n’abaturage gukomeza gufata neza ibimaze kubakwa kuko ari ibyabo.”
Mu bindi bikorwa uyu mushinga watangiye birimo kubaka ahazajya hatunganyirizwa imyanda ikabyazwa umusaruro (Solid Waste Management and Treatment Center) ahitwa Busogo ho mu karere ka Musanze. Hari no kubakwa udusoko twa kijyambere mu murenge wa Rurembo n’uwa Mukamira yo mu karere ka Nyabihu bityo abahatuye bakazabona aho bagurishiriza umusaruro beza.
Ubuyobozi bw’uturere twa Musanze na Nyabihu burahamya ko ibikorwa by’Umushinga RV3CBA byatumye ubuzima bw’abagenerwabikorwa bawo burushaho kuba bwiza. Bwana Ndabereye Augustin, Umuyobozi w’Akarere ka Musanze Wungirije Ushizwe Iterambere ry’Ubukungu yagize ati “Ibikorwa by’Umushinga RV3CBA byatumye dushobora kwesa imihigo y’akarere kacu, bityo Musanze iza ku mwanya wa 2 ku rwego rw’Igihugu mu mihigo y’umwaka ushize wa 2016/2017”. Aboneraho gushima Nyakubahwa Perezida wa Repubulika Paul Kagame udahwema gushyigikira gahunda zose zizamura iterambere ry’Abaturarwanda.
Uyu mushinga ni uwa Minisiteri y’Ibidukikije (MoE) ushyirwa mu bikorwa n’Ikigo cy’Igihugu Gishinzwe Gucunga no Guteza Imbere Amazi n’Amashyamba mu Rwanda (RWFA). Uterwa inkunga n’Ikigega cy’Ishami ry’Umuryango w’Abibumbye rishingiye ku masezerano Mpuzamahanga yo kwita ku mihindagurikire y’ibihe (UNFCCC). Ibikorwa by’uyu mushinga byatangiye mu mwaka wa 2014, bikazasozwa muri Kamena 2018.


text: Tariki ya 13 Kamena, isi yose yizihiza Umunsi Mpuzamahanga w'Abantu bafite ubumuga bw'uruhu rwera. Muri iki gihe, Abafite ubumuga bw'Uruhu rwera barashimira Leta y'u Rwanda yagize uruhare rwo kwishyura amavuta arinda uruhu rwabo izuba hakoreshejwe ubwishingizi mu bwisungane bwa Mituel de Santé. Bwana Akimana Dieu Donne Perezida wa OIPPA yavuze ko Abafite ubumuga bw'uruhu bashobora kuvukana ubumuga bw'uruhu, bikaba biterwa n'uko umwe mu babyeyi aba yifitemo utunyangingo mu mubiri wabo twigaragaza ku mubiri inyuma cyangwa imbere ku mwana babyaye. yakomeje avuga ko iyo bwigaragaje inyuma aribwo umuntu agira ubu bumuga. Muri ikigihe Umuryango OIPPA ufite inshingano zo gukorera ubuvugizi abafite ubumuga bw'uruhu mu gihugu hose, ariko kubera ko ubushobozi bukiri buke ibikorwa byabo biri mu Turere 7, ariko intumbero ikaba ari ugukorera mu turere twose two mu gihugu.


text:
Mu minsi yashize nakunze kubagezaho imivugo itandukanye mu rukurikirane(séries)nari nise « Njyewe nawe ». Muri yo nabibutsa nka Iryo nabonye, Utankururira, cyangwa se Akumiro.
Mu rwego rwo kugira ngo iyo mivugo n’ibitekerezo birimo mubibone mutagombye kujya ku rubuga rwa internet, nabikusanyirije muri aka gatabo nise « Igihembo cy’Umuruho »(107 pages).
Bitewe n’uko n’umuruho hari ubwo uba igihembo cy’ubuzima, hari indi mivugo nongereyemo, itaraciye kuri uru rubuga. Reka ngusogongeze nko kuri uyu nise
« UWARIBARA« :
Uwaribara ni uwariraye
Rya joro na rya zamu
Ku kazamuko k’urya musozi
Kuri wa munsi wadusamaje
Mu rwijiji rwiyo ntaho
Ntahamo mpari simpatinde
Kwa Ntahondi nta maramuko
Mpitamo kutibabariza umutima.
Burya umuti w’iminsi ni uguceceka
Guca ukubiri no gucecekesha
Bitanga ibisubizo bitari ibya gisore…(pp45-46)
Nuko rero, aho waba uri hose, ndagushishikariza kugasoma ndetse no kukarangira abandi bakunda ururimi rwacu rw’Ikinyarwanda. Kaboneka ku giciro cya 8€(ukongeraho ay’iposita).
Niba wibaza aho wagashakira, wagasanga kuri boutique y’uru rubuga kubahonet.com cyangwa ukatwandikira kuri izi emails:protosbu@yahoo.fr cyangwa kubahonet@gmail.com, ukatubwira uko twacyikugezaho.
Mbashimiye mwese mbikuye ku mutima.
Padiri Protogène BUTERA
Agatabo: IGIHEMBO CY’UMURUHO. Njyewe nawe. Editions La Pagaie(107 pages)
Ni agatabo k’imivugo 10 uzasoma witonze kakagufasha kongera kuzirikana ukuntu ubuzima na bwo ari “igihembo cy’umuruho” n’ubwo bizwi neza ko “Imbuto y’umugisha yera ku giti cy’umuruho”
€8,00


text:
Intambara yabaye mu Rwanda guhera tariki ya 01 Ukwakira 1990 igakurikirwa na jenoside yatangiye mu kwezi kwa Mata 1994, yashenye u Rwanda isenya n’abanyarwanda, ibasigira n’ibikomere ku mutima, ku buryo abanyarwanda barokotse, ubu bose bagenda ari ibisenzegeri, abenshi ari ba ‘nseka mbabaye’. Umuntu wese wari mu gihugu guhera kuri iriya tariki kugeza nibura mu matariki ya 19 Nyakanga 1994 hashyirwaho guverinoma, na nyuma yaho ndetse, ubwoko bwose yaba abarizwamo yarabonabonnye. Umutima we ni igisenzegere ku buryo kumukanga umutera ubwoba uba utazi uwo ubwira. Ntushobora na rimwe guteganya uko yagusubiza, bishobora kuba bibi cyangwa byiza. Abahanga baminuje mu by’imyitwarire ya muntu (psychologie) ni bo bashobora kumenya uko basobanura imyitwarire ya bene uwo muntu. Gusa abanyarwanda barababuze. Ni ibyago!
Ariko rero ikibabaza kurushaho, ni uko mu gihugu cyacu, buri munyarwanda ashaka kwishyira aheza, kumva ko ari we wenyine uzi ubwenge, ukomeye, ku buryo abashize amanga banabishoboye bakanga abandi, bitwaje ngo ubu ni twe dutegeka, bakibagirwa ko ibintu byo mu Rwanda bihinduka nk’igicu. Umuntu wese wagize akaga ko kuba mu ntambara yayogoje u Rwanda, yari akwiye kuba afite iyindi myumvire, akaba atakwifuza ko u Rwanda rwakongera kubamo intambara; kimwe n’uko abo bagarutse mu Rwanda batahungeta abahoze mu Rwanda, babashinyagurira, ngo ngaha bamwe bateze amajosi, abandi bahinduka interahamwe. Nta we ufite uburenganzira ubwo ari bwo bwose bwo kunnyega mugenzi we yitwaje ko ngo muri iki gihe ari we uri ku ibere bitewe n’uko yaturutse hanze. Intambara irangiye icyo abanyarwanda bifuzaga kandi bari biteze bwari ubutegetsi bwunga abanyarwanda, budatuma hari abishongora ku bandi, babasuzugura kugeza no kubica. Ibi ntibyabaye, ari na ho igihugu cyacu cyagiriye akaga. Birababaza kubona ubutegetsi bwitwa ubw’igihugu bucamo ibice abana bacyo, bushimishwa no gutonesha bamwe, bukaninura abandi ku buryo bumva batari abaturage buzuye mu gihugu cyabo, kugira ngo bukunde burambe. Ikibabaje muri ibi kandi ni uko abari ku butegetsi na bo bagize igihe cyo kumva bene ubu busumbane. Nkaba nakekaga ko ari byo bari baje kurwanya, ariko kubona ari byo bakora birababaje.
Abiha guhumiriza ntibabibone, byaba biterwa n’ubwoba cyangwa ubugome, ntibazasaze imigeri ingaruka mbi ziramutse zibagezeho, kuko nibabikomeza ni ho bizaba bishya bishyira. Ibihe nk’ibi bikurikira amahano yagwiriye igihugu byari bikwiye kuba ibyo gusana imitima, byo komora ibikomere no gushishikariza abanyarwanda kureba mu cyerecyezo kimwe cy’amizero meza ari imbere, bitari biriya twumva mu magambo, ahubwo bigashyirwa mu bikorwa koko. Ibikorwa binyuranyije n’uku kwizera ni ibikorwa n’inzira by’umubisha, kandi ibangamiye kwisanzura ku Munyarwanda.
Intwari z’u Rwanda
Turamutse twemeranyijwe ko ibihe byabanjirije intambara, n’ibyo mu ntambara ndetse na nyuma yayo byagaragayemo intwari zitabarika, ntitwaba twibeshye cyangwa tubeshye. Buri muntu wese afite uwo yakwita intwari ye, bitewe n’uko yitwaye muri icyo gihe, n’uko yagerageje gufasha abandi, kuko intwari itari ku rugamba muri icyo gihe, imenyekana kubera ibikorwa by’agahebuzo mu bihe by’amage n’intambara nk’iby’icyo gihe.
Intwari zisingizwa ku itariki ya mbere Gashyantare buri mwaka ku rwego rw’igihugu, ni za ntwari zakoze ibikorwa twita ibidasanzwe mu bihe bidasanzwe, ku rwego rw’igihugu, kandi zikanamenyekana. Izo koko zabayeho, ariko rero habayeho n’izindi zitagaragaye ngo ziratwe ibigwi, ariko abo zagiriye neza bo bakaba babizirikana. Ndemeza ko buri Munyarwanda afite nibura umuntu umwe yibuka muri biriya bihe by’amage, wagize icyo akora ngo abashe kurenzaho umunsi adapfuye. Bamwe batangiye kugaragazwa muri ino minsi (Niyitegeka Sositeni wo mu Ruhango, nzi cyane kandi nemera nkanamukundira ko ari umukirisito ubishyira mu bikorwa/ Kigali Today 2/2/2017), ariko hari n’abandi batavugwa cyangwa batanabishaka rwose.
Intwari yanjye nabonye: Musenyeri Andereya Havugimana
Ubutwari bwe simbuvuga bwose kuko ntaburangiza, ndavunagura amagambo, kugira ngo n’abo twagize amahirwe yo kububonera hamwe bazanyuzurize ubuhamya, kandi nzi ko bahari.
Icyo gihe yari Umuyobozi w’Iseminari Ntoya ya Mutagatifu Visenti y’i Ndera, mu gihe jyewe nari umwarimu. Nk’ahandi hose hegereye umujyi wa Kigali, intambara i Ndera yatangiye ku itariki ya 7 Mata 1994, ubwo twumvise ko hari abantu bari bamaze kuraswa muri icyo gitondo hafi ya CARAES (ibitaro by’abarwayi bo mu mutwe), mwibuke ko cyari igitondo gikurikira ihanurwa ry’indege ya Habyarimana i Kanombe, hakurya ya Ndera, ku buryo twiyumviye neza indege iraswa muri ayo masaha y’umugoroba ku ya 6/4/1994 (saa mbiri n’igice, na mirongo ine se za nimugoroba), kuko twakurikiranaga umupira muri Salle ya Seminari nyine. Ndabizi iyo umuntu atangiye kuvuga iby’ibi bihe by’intambara ntahagarara, ariko ndabizeza ko mbajyana vuba ku ntwari yanjye.
Guhera kuri uwo wa kane tariki ya 7/4/1994 twatangiye guhungira mu Iseminari, ndetse n’abaturage b’imisozi ikikije Iseminari: Kanombe, Jurwe, Masoro, Munini, Remera, Gasogi…bagenda baza gahoro gahoro bamwe bazanye n’amatungo yabo bahasanga abaturage ba Ndera , ku buryo ku ya 8/4/1994, Iseminari yari yahinduye isura: abantu ari uruvunganzoka, inka n’andi matungo bibyagiye imbere ku bibuga by’imikino n’iruhande rwabyo, ku buryo abantu bose bari batashywe n’ubwoba bwinshi, batazi ikiribuze gukurikira. Kandi ubwo ni na ko interahamwe zatugenzuraga, zizengurutsa aho, zicura imigambi yazo. Aho rero Musenyeri Andereya Havugimana yagaragarije ko ari umushumba w’intama z’Imana koko, ni uko ku itariki ya 9/4/1994, ubwo interahamwe zagabaga igitero simusiga ku Iseminari, zije mu makamyo ya gisirikari, uwo munsi Musenyeri Andereya Havugimana yerekanye ubutwari budasanzwe, kimwe na bagenzi be, nka Nyakwigendera Padiri Rugasira Ananiya wahasize ubuzima uwo munsi arashwe n’interahamwe ngo yanze gukingura urupango ngo zinjire zice abantu, kimwe na Padiri Tito w’Umutaliyani utaratinyaga kunyura muri ibyo bitero by’interahamwe, agerageza kuramira ababaga bagihumeka. Ubundi nk’uko yari umuzungu umuntu yaketse ko aba yaravanyemo ake karenge akareka abirabura tukamarana, ariko si ko yatekereje, yakoze gikirisitu, yitangira abari mu byago. Musenyeri Andereya Havugimana rero n’imbaraga z’Imana zimuranga buri gihe, yahagaze imbere y’interahamwe azibwiza ukuri ko adashobora kuziha abantu ngo zitoranyemo abo zica. Ibi byamugizeho ingaruka zikomeye, kuko uwo mwanya imwe mu nterahamwe yaramurashe, ariko ku bw’Imana yikubita hasi, arakomereka ntiyapfa, atakaza intoki, ariko kubera ko Imana ikimuturindiye n’ubu araho ni umusaza w’Imana. (Ndetse nanone aherutse kurokoka impanuka y’imodoka, yavuyemo benshi bamuhebye). Nyuma wa mupadiri Tito na we wabaye intwari itagereranywa, yaje guhimba amayeri amwambutsa igihugu bigoranye, amujyana i Burundi ndetse aza no kubasha kujya i Burayi aravurwa, aranakira. Nakongeraho ko uwo mupadiri w’umutaliyani yabashije no gucikisha abapadiri babiri b’abasore na bo abageza mu Burayi. Ubu dusoma iyi nyandiko baraho bakomeje imirimo ya gitumwa, barimo Padiri Jean Bosco Ntagungira umaze imyaka ayobora Iseminari ntoya ya Ndera, ari na yo yizemo. Bimpa ishema kuba yarabaye umwe mu banyeshuri banjye.
Tugarutse ku butwari bwa Musenyeri Andereya Havugimana, nagira ngo namwe, mu gihe mugitekereza kuri umwe mu bo mufata nk’intwari yanyu, mbahishurire icyatumye numva Musenyeri Andereya Havugimana mufata nk’intwari yanjye (ndetse na Padiri Ananiya Rugasira wari Econome wa Seminari, ndetse akaba na mwishywa wa Musenyeri Vincent Nsengiyumva, Arikiyepisikopi wa Kigali, umuntu atari gutekereza ko yatakaza ubuzima bwe arwanira abatutsi muri icyo gihe, ariko si ko byagenze: Imana imuhe iruhuko ridashira kandi imushyire mu bahire bayo), igituma mufata kuri uru rwego ni uko jyewe ubwanjye, turi kumwe duhagararanye, umuntu wari ukomeye icyo gihe yamwegereye akamwumvisha ko ari ibintu bigayitse kandi by’umwanda, kubona yemera ko Iseminari ihinduka ikiraro cy’inka. Musenyeri Andereya Havugimana yaramushubije ati “ikibazo si umwanda w’inka, ikibazo ni ubuzima bw’abayihungiyemo”. Uwo mutegetsi yaranamubwiye ati ese ufite ubwoba ngo nkuzanire abakurinda, Musenyeri ati mbonye abandindira abantu namunganya iki? Ni cyo gihe aho kubona abaturinda twabonye amasiteya yikoreye interahamwe, zitangira kuturasaho mu kivunge. Simpamya ko yenda ari uwo mutegetsi wabikoze cyangwa se byabaye impurirane. ariko ntabwo uburinzi twari dusezeranijwe nta bwo ari bwo twabonye.
Icyo nshaka ko twakumva muri ibi nise kumva ko umuntu ari intwari, ni uko kuri iyo tariki ya 9/4/1994 twatakaje abantu barenga 20 mu mwanya muto cyane, ariko kandi benshi twabashije kuharokokera, kubera amagambo yuje ubushishozi n’inema z’Imana bya Musenyeri Andereya Havugimana. Guhera uwo munsi, nubwo nari nsanzwe mwubaha cyane, ariko guhera uwo munsi maze no kurokoka intambara, yambereye intwari ngendana mu mutima wanjye. Ndabihinnye nk’uko nari nasezeranye, ariko kandi ndabizi neza abaseminari barerewe i Ndera ntawatinyuka kuvuguruza ibyo muvuzeho, kabone nubwo tutari turi kumwe uwo munsi tutazibagirwa mu Iseminari. Ntawamvuguruza kuko bose bazi umutima we ahorana kandi akaba azawusazana. Imana iwumukomereze.
None muvandimwe uzasoma ubu buhamya buto, ndagusabye ngo ugeze ku kinyamakuru cyacu, cyanyu ubuhamya nk’ubu tuzabusangize abandi, kuko ndabizi nawe ufite intwari yawe. Yitubwire kabone n’iyo wahitamo kuyivuga ku buryo bwawe bitewe n’impamvu runaka kandi zawe.
Nirinze kurambirana mu magambo, kuko ibintu byatubayeho mu ntambara buri muntu wese afite ifilimi n’igitabo yabyandikaho. Ndashaka kurangiza mbinginga ngo mutugezeho ubuhamya bw’intwari yawe mu magambo make, ku buryo tuzashyiraho ipaji y’ INTWARI YANJYE, ikazagenda iduhishurira bamwe mu ntwari zacu tugendana mu mitima yacu.
Turabategereje, mukomere kandi.


text:
Abapadiri bari bashinzwe seminari nto ya Cyangugu (2003-2004).Hera i bumoso: Robert Rubayita, Fortunatus Rudakemwa, Thomas Nahimana . Bo ubwabo bize seminari nto ya Nyundo; bakundaga abaseminari bashinzwe, bagahora baharanira ko bazavamo abagabo bahamye.
Nyuma yo gusoma inkuru nyinshi zikomeje gusohoka haba mu itangazamakuru ryo mu Rwanda ndetse no mu mahanga rivuga ku miyoborere y’u Rwanda muri iki gihe ndetse n’imibereho y’abanyarwanda bari mu Rwanda no mu mahanga, nifuje kugira icyo mvuga kuri bamwe mu biyemeje gutanga umuganda wabo kugira ngo Abanyarwanda bamenye amateka n’uburenganzira byabo kandi batange n’ibitekerezo byabo mu bwisanzure mu gushima ibikwiye gushimwa no mu gukosora ibigomba gukosorwa. Abo ni ba padiri Fortunatus RUDAKEMWA na Thomas NAHIMANA. Aha mwahita mwibaza muti “wowe se wandika uri nde?”. Ndi umwe mu baseminari bagize amahirwe yo kumarana umwaka umwe n’aba bapadiri igihe bari baratumwe mu Iseminari Nto ya Mutagatifu Aloyizi y’i Cyangugu mu mwaka w’amashuri 2003-2004. Muri iyi nyandiko, singiye kuba umuvugizi w’aba bapadiri kuko ntacyo bashinjwa n’ubucamanza, ariko ndasobanura ntabogamye aho byaturutse kugira ngo babashinje “kubiba ingengabitekerezo ya jenoside mu iseminari”.
1. IMPAMVU YATUMYE ABASEMINARI BAHABWA IBITABO BYO GUSOMA
Hari abakunze kuvuga ngo Padiri Fortunatus na Thomas, mu rwego rwo gushyigikira Rapport y’umucamanza Bruguière, bahaye abaseminari ibinyamakuru kandi ko atari gahunda yari isanzweho. Ni byo koko twashishikarijwe gusoma ibitabo n’ibinyamakuru, kuko ari gahunda yihariye yari igamije gukundisha abaseminari kumenya no kuvuga neza indimi z’amahanga. Gusa, ibyo bavuga ko hatanzwe Jeune Afrique imwe gusa yo muri 1994, si byo kuko baduhaye numero nyinshi za Jeune Afrique ndetse n’ibindi bitabo binyuranye, birimo n’iby’inyunguramagambo. Muti byatangiye gute?
Iseminari ya Mutagatifu Aloyizi y’i Cyangugu ikimara gutangira, mu myaka itatu ya mbere, abanyeshuri bashishikarijwe kwiga babishyizeho umwete umunsi ku wundi, ariko kwiga no kuvuga indimi z’amahanga byo byari itegeko ryabafashaga gushyira mu bikorwa amasomo y’izo ndimi babaga bize (igifaransa, icyongereza n’ikilatini). Kubera ko abanyeshuri twese ari bwo twari tukiva mu miryango tuvukamo, ibi ntibyatworoheraga, ku buryo byageze aho umwe mu barimukazi bari bashinzwe imyitwarire (discipline) asaba ko uzajya avuga ikinyarwanda bazajya bamuha itafari maze akirirwa arifashe mu ntoki kugeza ubwo abonye undi uri kuvuga ikinyarwanda na we akarimuha. Abahize ntabwo tuzibagirwa iyi nteruro ngo: “Prends la brique (Fata itafari)”. Nimugoroba, kakorwaga urutonde maze abakoze kuri iryo tafari bose bagahabwa ibihano biciriritse nko gusukura amazu y’ubwiherero. Ibi byatumye dutera intambwe igaragara mu ndimi z’amahanga, dore ko kimwe mu bibazo twari dufite ari uko mu myaka ya mbere mu iseminari nta cyumba cy’ibitabo cyari gihari, uretse udutabo duke bari barahawe n’ibindi bigo! Ubwo se koko twari kujijuka dute tutazi gusoma?
Mu myaka itatu yakurikiyeho, wa muco wo kuvuga neza indimi z’amahanga wararigise, dore ko na wa mwarimukazi yari amaze gushyingirwa kandi atagikora mu iseminari. Ibi byatumye haboneka itandukanyirizo (différence) hagati y’abanyeshuri bahageze mu myaka ibiri ya mbere (les deux premières promotions) n’ababakurikiye mu bijyanye no kuvuga indimi z’amahanga ndetse byagaragariye no mu bizamini bya leta twakoze. Hagati aho bamwe mu bari barafashe uwo muco mwiza na bo ntibawukomeje. Njye mbona imwe mu mpamvu yabiteye ari uko uwari Padiri uhagarariye Musenyeri Yohani Damaseni Bimenyimana mu buyobozi bwa seminari yari ahugiye mu butumwa bwinshi yari ashinzwe, bigatuma atabona n’umwanya uhagije wo kuganira n’abaseminari ngo amenye niba bari gutera intambwe mu myigire, dore ko yari nawe wari ushinzwe ubuyobozi n’imyigire (Rectorat et préfecture des études) kugeza ubwo Padiri Thomas NAHIMANA atumwe kumufasha mu mwaka wa 2002.
Abarimu bafatanyaga n’abapadiri kurera abaseminari
Mu mwaka w’amashuri 2003 -2004, ni bwo Padiri Fortunatus yagarutse mu Rwanda, maze ashingwa kuba Umuyobozi wa Seminari, yunganirwa na Padiri Thomas Nahimana wari ushinzwe imyigire (Préfecture des études) n’ubuyobozi bwa roho (direction spirituelle) ndetse na Padiri Jean Robert RUBAYITA wari ushinzwe umutungo wa seminari (Economat). Iyi nyabutatu y’abapadiri imaze kugera mu iseminari, ibintu byinshi byasubiye ku murongo kuko buri wese muri bo yakoraga umurimo ashinzwe kandi ukagenda neza. Uretse mu myaka itatu ya mbere, uyu mwaka ni bwo abaseminari babayeho bishimiye kuba mu iseminari kuko bari bafashwe neza, iterambere ritangiye kuza, iseminari iri kwagurwa : Shapeli yitiriwe Mutagatifu Tereza w’Umwana Yezu ni bwo yubatswe, amatungo yariyongereye kugira ngo abaseminari bajye barya neza n’inzu yo kwimenyereza (laboratoire scientifique) ni bwo yashyizwemo ibikoresho iranatahwa ku mugaragaro. Ikindi mu byiyongereyeho, ni ikoranabuhanga rishingiye kuri za mudasobwa (computers) : kugeza muri 2003, inyandiko zose z’iseminari zandikishwaga za mashini za gakondo, ariko kuva aho Padiri Fortunatus yari ahagereye, batangiye gukoresha za mudasobwa, telefone yo mu nzu, fax ndetse na internet.
Hagati aho, n’ubwo iterambere ryagaragariraga buri wese wanyuraga mu iseminari, hari ikintu Padiri Fortunatus atahwemye kutubwira akimara kugera mu iseminari: “Hari abaseminari batazi igifaransa, ntibamenye n’icyongoreza ndetse n’ikinyarwanda na cyo bakakivuga nabi”. Ibi nongeye kubyibuka mu mezi ashize ubwo nasomaga inyandiko ye yashyize ku rubuga HYPERLINK « http://www.leprophete.fr/ » t « _blank » http://www.leprophete.fr ashishikariza abanyarwanda gukunda ururimi rwabo ndetse no kuruhesha agaciro, bakareka kuruvangavanga n’indimi z’amahanga. Kubera iyo mpamvu, byatumye afata ibitabo bye yari afite, abitiza abanyeshuri kugira ngo barusheho gusoma, kwiga no kuvuga izindi ndimi neza. Sinumva impamvu hari abavuga ko yatanze Jeune Afrique imwe gusa kugira ngo yigishe abanyeshuri ko uwishe uwahoze ari Umukuru w’Igihugu, Yuvenali HABYARIMANA ari Paul Kagame! Abatanze iyo rapport bari bafite izindi nyungu zabo cyangwa ubundi butumwa batumwe (turabigarukaho muri iyi nyandiko). Impamvu yatumye atiza ibitabo bye bwite, ni uko yari asanze iseminari nta nzu y’isomero (bibliothèque) ifite kandi abaseminari bakeneye gusoma no kwihugura mu ndimi no mu bumenyi rusange (connaissances générales).
2.GUHURIRANA KW’ITIZWA RY’IBITABO NA RAPORO Y’UMUCAMANZA JEAN-LOUIS BRUGUÈRE
Ubwo Padiri Fortunatus yari yaratangiye gahunda ye yo gutiza abanyeshuri ibitabo, amaradiyo menshi yaba ayo muri Afrika cyangwa mu mahanga (BBC, VOA , RFI, etc) yahise atangira gutangaza ibyari byasohotse muri Raporo y’umucamanza w’umufransa Jean-Louis Bruguère. N’ubwo ibinyamakuru twari tubimaranye igihe gisaga icyumweru, nta muntu wigeze aterwa ikibazo n’uko muri za Jeune Afrique bavugaga iby’urupfu rwa Habyarimana. Raporo ya Bruguière yaje kuba inkuru ishyushye rwose dore ko yashyiraga mu majwi Umukuru w’Igihugu, KAGAME Paul. Njye ndibuka neza ko ibi nabibwiwe na bamwe mu banyeshuri bagiraga uturadiyo bajyaga bumviraho amakuru n’umupira. Ibyo babikoraga mu rwihisho kuko nta museminari wari wemerewe gutunga radio cyangwa ikindi gikoresho kitemewe, atabiherewe uburenganzira. Ni muri uwo rwego hari hariho n’agatsiko k’abanyeshuri biganjemo abafashwaga na cya Kigega Cyita ku Bacitse ku Icumu rya Jenoside (FARG) katumviraga buri gihe amabwiriza n’amategeko ya Seminari. Bamwe muri abo, byakunze kuvugwa ko bagiraga na telefone zigendanwa, dore ko hari igihe basohokaga bakajya kwitaba telefone, mu gihe abandi babaga basinziriye cyangwa bari kwiga. Ibyo bimaze kumenyekana, ni bwo ubuyobozi bwa seminari bwafashe umwanzuro wo gusaka ngo barebe abo bantu baba batunze ibikoresho bitemewe n’amategeko agenga iseminari. Iri genzura ryibanze ku maradiyo n’amatelefone agendanwa.
Aba bari batangiye umwaka wa mbere. Ubu babaye abagabo bakuru.
Ikindi umuntu yakwibaza, ni inzira iby’ibi binyamakuru n’igenzura byanyuzemo bitangazwa hanze ya seminari! Kubera ko abaseminari twari twemerewe gusohoka mu iseminari tudaherekejwe n’abarezi (sortie libre) incuro imwe gusa mu kwezi, birumvikana ko hari ubundi buryo bwakoreshwaga kugira ngo ibyabaye mu iseminari bimenyekane hanze. Muri icyo gihe, ni bwo umuseminari witwa Horanimpundu Jean Paul wigaga mu mwaka wa gatanu yagiranye utubazo na mugenzi we biganaga witwa Matuje Aphrodis (ubu hari amakuru avuga ko yaba aherutse gutabwa muri yombi akaba afunze!Ngo yaba akurikiranyweho icyo kibazo cyo mu iseminari!) bitewe n’uko batavugaga rumwe kuri bimwe mu biranga amateka ya vuba y’u Rwanda. Abarimu bagerageje ibyo kubunga, maze ikibazo kirakemuka. Hagati aho, ba banyeshuri bari bamenyereye gutanga amakuru mu nzego z’ubuyobozi bwa leta, bahinduye imvugo, bemeza ko byose byatewe na Padiri Fortunatus watanze ibinyamakuru kandi nta n’aho bihuriye!
3.UKO ISEMINARI YAJE GUSURWA N’ABAYOBOZI N’ABASIRIKARI BAKURU
Kuva Seminari nto ya Mutagatifu Aloys y’i Cyangugu yatangira, ni ubwa mbere Padiri mukuru (Fortunatus) yaje aho twafatiraga amafunguro (icyo gihe hari tariki ya 30/4/2004 mu saa sita n’igice) aratubwira ati “nimugoroba haraza abashyitsi kandi bashobora no kuza gukenera kuvugana namwe”. Ahagana mu ma saa cyenda ni bwo twabonye imodoka za gisirikari zisesekara mu iseminari, hashize umwanya tubona haje n’uwari umukuru w’intara ya Cyangugu Sheik Moussa Fasili HARERIMANA aherekejwe na Lawurenti NDAGIJIMANA wari Major w’umujyi wa Kamembe, abasirikari benshi ndetse n’abapolisi. Undi waje na we ni Umushumba wa Diyosezi ya CYANGUGU, Musenyeri Jean Damascène BIMENYIMANA. Bose bahise bajya mu mazu y’abapadiri maze bamaramo umwanya muremure. Muri uwo mwanya bamaze, abanyeshuri bari bahiye ubwoba bwinshi, cyane cyane abigeze kumva ibigwi bya Gumisiriza i Gakurazo. Hagati aho ariko, abanyeshuri bamwe barimo ba bandi bakekwagaho gutunga radiyo na telefone zitemewe, wabonaga bishimye nk’uwishimira intsinzi. Nyuma ni bwo abo bategetsi baje kugirana inama natwe, ariko byarumvikanaga ko bagenzwaga n’ikindi. Nta gitekerezo-shingiro (thème) bari bafite. Ndibuka ko umukuru w’ingabo Lieutenant Colonel Rwigamba yavuze ibijyanye n’umutekano muri Nyungwe. Ibyo baganiriye hagati yabo nabwo ntibabitubwiye, babigize ibanga. Kubera impamvu y’uru rugendo rutunguranye, twahise dukora inama idasanzwe y’ishuri ryacu kugira ngo tumenye abagiye gutanga amakuru adahwitse maze bigakurura umwuka mubi mu baseminari kandi twari dusanzwe tubana neza nta kibazo kiri hagati yacu gishingiye ku moko. Muri iyo nama nta n’umwe wabyemeye, n’ubwo wabonaga harimo abari kwijijisha.
Hari abivuyemo: Mbere gato y’ibi bibazo, hakunze kuvugwa ko abanyeshuri bafashwaga na FARG bakoraga inama mu bwiherero ndetse bagasurwa n’abayobozi babo bo mu rwego rw’intara. Ibi byarumvikanaga kuko ari yo gahunda yari igezweho mu Rwanda rwose, ariko ibyo mu iseminari byo ntibyarangiriye mu guhabwa umwambaro n’ibikoresho by’ishuri gusa, ahubwo harimo n’abari bahawe imirimo y’ubutasi ngo “barebe ko nta ngengabiterekerezo ya jenoside Padiri Fortunatus yakuye i Burayi” dore ko na bagenzi be b’abapadiri babanaga mu iseminari bari Abahutu gusa. Ibi nabibwiwe ba bamwe mu baseminari b’incuti zanjye bajyaga muri izo nama. Hari rwose n’umwe muri bo wari usanzwe ari umuhanga cyane ariko muri icyo gihe yasubiye inyuma mu myigire ku buryo bugaragara kubera ko yari arangariye mu bindi (bwa butumwa yahawe n’abayobozi bo muri FARG), ubu afite umwanya ukomeye mu karere ka Rusizi.
Hari n’ababikira bafashaga.
Ikindi ntakwibagirwa, ni uko muri izi nama batavugaga byose ku mugaragaro kubera ko hari harimo abanyeshuri bashatse ibyangombwa ngo barihirwe na FARG kandi batari mu bwoko bw’Abatutsi. Izi nama ni zo zatangiye gushyira ivangura mu baseminari. Hakubitiraho n’uko n’iseminari iri mu bigo bihenze bigatuma iyo abayobozi birukanaga abanyeshuri ngo bajye kuzana amafaranga y’ishuri harasigaragamo abafashwa na FARG na bacye bishoboye, dore ko Minaloc yo itajyaga yita ku byo kwishyurira abakene yari yiyemeje gufasha. Ubwo rero gufata ibi bibazo byose ukabirunda kuri Padiri Fortunatus, njye mbona ari bya bindi by’ubura icyo anenga inka akavuga dore icyo gicebe cyayo.
Ikibazo nibaza
Ubundi mu Rwanda tumenyereye ko umuntu ukekwaho ingengabitekerezo bahita bamufunga, iyo atarigise cyangwa ngo basange agomba kugererwa mu gatebo kamwe n’abandi banyepolitiki batavuga rumwe na leta baheze muri gereza.
None se kuki batahise bajyana P. Fornutatus ngo bajye kumufunga, niba koko yari yarigishije ingengabitekerezo ya jenocide mu baseminari? Bari bategereje se ko umwanya uboneka muri gereza (dore ko zuzuye abakoze jenoside n’abatayikoze babuze ubucamanza bwo kubarenganura)! Njye mbona iyo baza gusanga ibyo bamuregaga bimuhama, atari kurara adafunzwe uwo munsi! Ubwo rero sinumva aho bahera bamushinja kubiba ingengabitekerezo mu iseminari kandi baramuretse agakomeza ubutumwa bwe kugeza igihe wa mwaka w’amashuri wamaze amezi cumi n’abiri ku buryo butunguranye urangiye maze akisubirira i Burayi kubera impamvu ze bwite!
Mbere y’uko ndangiza iyi nyandiko sinabura kuvuga kuri Padiri Thomas NAHIMANA, dore ko na we yibasiwe na benshi. Mu byo yari ashinzwe, nta na kimwe kitagenze neza. Aha nakwibutsa ihinduka ryagaragaye mu myigire bitewe n’abarimu babifiye ubushobozi yahaye akazi. Gusa aha nakwibutsa ko abaseminari bahawe uburenganzira busesuye bwo kuvuga icyo batekereza ku buryo n’abarimu tutishimiraga ku mpamvu yo kudatanga ubumenyi buhagije twari tubatezeho twabagaragazaga bityo bakagenda basimburwa buhoro buhoro. Abaseminari ntibigeze babura ubafasha mu buzima bwabo bwa roho (vie spiritelle) kubera ko Padiri Thomas yabaga ahari kandi ntarangarire mu bindi.Wabonaga akunze seminari n’abaseminari, ntazuyaze kugorora abashaka kwigira indakoreka. Abo bapadiri bacu bahoraga badushishikariza kuba abagabo bahamye, bishyira bakizana, batituramira imbere y’akarengane bagirirwa cyangwa kagirirwa abandi! Ntiduteze kuzibagirwa amasomo y’ingirakamaro tubakesha.
Reka ndangize mvuga ko igihe cyose abantu bazaba bakurikiranye inyungu zabo bwite,igihe cyose rubanda rusabwa kubaho rudatekereza rutanatanga umuganda warwo mu bitekerezo byafasha igihugu kumenya neza aho kivuye bityo ngo kimenye aho kigana, nta mutekano uhamye uzaba uri mu bantu n’ubwo imbunda zaba zicecetse. Birakwiye rero ko ukuri kwajya gushyirwa imbere muri byose, urukundo mu bantu rugasimbura urwangano rushingiye ku ishyari ngo ni uko kanaka ahawe umwanya uyu n’uyu kandi abikesha kuba akomoka mu bwoko ubu n’ubu. Ndahamya ko bagenzi banjye twabanye mu iseminari na bo bazagira icyo bavuga kugira ngo niba hari icyo ntavuze bacyongeremo kandi niba hari ibyo ntavuze uko biri bamfashe kubyibuka kugira ngo ukuri kujye ahagaragara, hato tutazabona hari abacibwa imitwe kandi twaranze kuvugira igihe ko barengana.
Umusomyi w’Urubuga HYPERLINK « http://www.leprophete.fr/ » t « _blank » http://www.leprophete.fr wize mu iseminari y’i Cyangugu
Kalinijabo2 (mercredi, 18 mai 2011 09:30)
Urwanda ruri mu maboko y’utishimiye iyi site!Ubu se wowe iyo urebye iyi article wanditse ku iseminari ubona utuzuye amacakubiri? nibwo buryo se bwo kwigisha ukuri? Ese ukuri k’ukuri uzi icy’aricyo? Wikosora uriya wanditse @61 umutuka kandi uvuga ngo aratukana. Muri make wowe na ba Thomas muri kwibeshya. Ariko wowe rero ushatse ugabanye ivuzivuzi kuko igihe gisigaye ni gitoya ukaza tukarubanamo! Amasomo meza Kalinijabowe!


text:
Umuhanzi wo muri Leta zunze ubumwe za Amerika, Umuraperi Nayvadius DeMun Wilburn wamamaye nka Future, yifurije umunsi mwiza w’ababyeyi, abagore bose bamubyariye.
Taliki ya 10 Gicurasi buri mwaka, ni umunsi isi yose iba yizihiza agaciro k’umubyeyi w’umugore, kuri uyu munsi, umuhanzi Future yakoze urutonde rw’abagore 6 bose babyaranye maze buri umwe amwifuriza umunsi mwiza.
Ubwa mbere, uyu muraperi w’imyaka 36 y’amavuko, yanditse kuri Twitter ahereye kuwitwa India J, babyaranye umwana w’umukobwa w’imyaka 11 bise Londyn yagize ati “Umunsi mwiza w’ababyeyi India..Uri umubyeyi ukomeye kandi uhora ushyira abana kumwanya wa 1..nkomeza kunezezwa nawe iteka ryose, Urakoze.”
Uyu muraperi yakurikijeho uwitwa Brittni Mealy nyina w’umuhungu we w’imyaka 7, Prince. Yanditse ati “Warakoze kumbyarira Prince Britt” arongera ati “Urukundo ukunda abana bawe ruratangaje kandi ndagushimira kuba uhora hejuru mubucuruzi..Umunsi mwiza w’ababyeyi.”
Uyu muhanzi mugukomeza kwifuriza umunsi mwiza, abagore babyaranye yakurikijeho Ciara bafitanye umwana w’umuhungu w’imyaka 5, bise Future Jr, yagize ati “Umunsi mwiza w’ababyeyi Ci..Ngushimiye kubuzima bw’umwana wacu Future”.
Uwitwa Joie Chavis, Future yamushimiye kuba yarabaye mama udasanzwe ku muhungu wabo w’amezi 16, Hendrix. Ati” Nukuri, komeza ushikame UMUNSI MWIZA W’ABABYEYI “.
Nyuma y’aba bose Future yanifurije umunsi mwiza, umugore utazwi babyaranye umwana yise Kash aho yamwise, umubyeyi Nyawe wambaye umwenda utandukanye nuwabandi.
Future kandi ni se w’umuhungu Jakobi w’imyaka 17, hamwe na Jessica Smith. aba bamenyekanye cyane mu ntambara zo mu nkiko, ubwo Nyina w’aba bana yasabagako abana be bahabwa uburenganzira nk’ubwabandi uyu mugabo yabyaye.
Mubagore bose babyaranye n’umuraperi Future, uwamenyekanye cyane ni Ciara Princess Wilson babanye muri 2013 batandukanye muri Kanama 2014 bamaze kubyarana umwana bise “Future Jr”
Muri 2016 Ciara yahise abana na Russell Wilson bafitanye umwana bise “ Sienna Princess Wilson”


text:
Apotre Alex Bubanje n’umwe mu Banyarwanda ba mbere batangiye kuvuga ubutumwa bwiza I Burayi, kuko amazeyo imyaka isaga 30 aba I Burayi . Uyu munsi I Burayi hari amatorero menshi cyane y’Abanyarwanda Ndetse akaba ari mu bantu batangiye ivugabutumwa mu matorero y’abakongomani uyu munsi bakaba bafite amatorero arenze 190 mu gihugu cy’Ububiligi.
Mu nyigisho yigishije ku cyumweru taliki 12 Kanama 2019 muri Eglise Apostilique pour le Reveil au Rwanda , yagarutse cyane ku muryango dore ko iryo torero riri mu kwezi k’umuryango. Nk’ikinyamakuru isezerano.com twifuje kubagezaho inyigisho yigishije.
Apotre Alex yagize ati:”uyu munsi wa none imiryango iri gutakaza indangagaciro za gikristo, abana bacu bakunze kuba bibereye kuri murandasi (internet).
Abantu ntago bakivugana bahugiye kuri telephone zabo, uyu munsi wa none biteye impungenge ugasanga mu miryango abantu ntibakivugana ngo baganire ahubwo bahugiye kuri telephone zabo ndetse ntabwo bagira umwanya wo gusenga.
Nagiriwe Ubuntu bwo gutembera, abanyamerika barakora cyane kurusha muri Europe iyo umugore yinjiye, umugabo nawe aba asohotse kuko akazi ka kabiri kaba kaje. Muri Europe baracyafite indangagaciro z’umuryango kuko muri Europe iyo ukoze ku cyumweru baguhemba inshuro ebyiri, iyo umuntu atangiye gukora hejuru ya saa18:00 bamwishyura inshuro ebyiri.
Kuberako bashatse abantu bakora kandi hagasigara na bita kumiryango yabo, ariko naje gutangara nsanze mu Rwanda birukanka rwose.
Nibyiza cyane pe ariko ndagirango mbabwire ikintu kimwe hariho ibintu bimwe na bimwe bigira igiciro, ibyo bintu iyo ubitakaje ntabwo wongera kubibona. Ikintu cya mbere ni uburere, uburere ni ikintu cyiza cyane.
Ndagira ngo nkubwire ngo ishuri riduha ubumenyi ariko ijambo ry’Imana riduha ubwenge. Itorero ni inzu y’Imana, itorero ni umuryango w’Imana.
Apotre Alex yakomeje agaragaza ibintu byingenzi biranga itorero. Yavuze ko Itorero rifite imiryango ikomeye riba ari itorero rifite imbere hazaza heza . yavuze ko yagiye yitegereza areba uburyo ki imiryango yagiye isenyuka, abakristo benshi baratandukanye. Mu gihe cya kera iyo wumvaga gutandukana kwabashakanye wabonaga ari ikintu kidasa neza ari ikintu cyo kugaya ariko uyu munsi wa none byamaze kuba nkibisanzwe.
Iyo gutandukana kwaje, ni ingaruka z’ikintu kiba cyaratangiye kuva cyera, ikintu cya mbere kizana gutandukana kwabashakanye n’uko akenshi usanga bashize Imana kuruhande bagatangira gushyiraho inzira zabo.
Ese muziko iyo Imana ibuze ahantu yahoze, umwanzi ahita afata icyo cyicaro, Satani arinjira agatangira agatera abana agatangira kwinjira mubashakanye, hagatangira kuvuka induru no kutumvikana hagati yabo.
Ariko itorero rifite imiryango ikomeye ihagaze neza, ubwo buzima butangirira muri za famiye zabo, iyo tuje mu itorero ntago tuba tuje gushaka impano ahubwo tuzizana mu itorero.
Buri wese akazana kimwe , rero twabiteranyiriza hamwe bikaba itorero, ndagirango mbabwire ikintu kimwe, banza wite kumuryango wawe wo mu rugo maze urebe ukuntu uzaba umugisha mu itorero ryawe, ukuntu uzaba umugisha ku gihugu cyawe ndetse n’isi yose uzayibera umugisha.
Pasiteri Alex yakomeje avuga ku umuryango mugari w’Imana Ibakozwe n’intumwa 2:42 Abakristo bahoraga bashishikariye ibyo intumwa zigishaga, bagasangira ibyabo, no kumanyagura imitsima, no gusenga…
Kandi iminsi yose bakomezaga kujya mu rusengero n’umutima uhuye. N iwabo bakamanyagura umutsima, bakarya bishimye bafite imitima itishishanya.
Mubyukuri n’uku itorero ryakabaye rikora abakristo bakwiye gushyira umutima hamwe bagasangira byose.
Abantu ba kera bari abakristo bukuri kuko wasanganga kwitwa umurokore bigoye, akenshi barabafungaga, ubungubu mu itorero kwitwa umukristo ni ikintu cyoroshye kandi n’imiryango irafunguye.
Abakristo bataribo n’abandi batari abakristo bose bajya mu rusengero, abarozi, abakora ibya maji , iyo mbaga yose ijya mu itorero kuko urugi ruba rukinguye ku bantu bose kandi Yesu Kristo yaje gukiza abantu.Uyu munsi wanone amatorero yacu yuzuyemo abantu bingeri zose.
Umunsi umwe umuntu yaravuze ngo nashakishije itorero mu isi sinigeze ndibonamo ariko nashakishije isi nyibona mu itorero. Harageze ko tubwira isi ngo sohoka Kristo yinjire.
Ese muzi uburyo twasohora isi mu itorero, ni ukugenda nkuko Kristo yagendaga, tugatekereza nkuko yatekerezaga.
Ese watekereza gute nkuko yatekerezaga, ni ukumva inyigisho z’ijambo ry Imana ndetse tukazishyira mu bikorwa, tugashyira ijambo ry’Imana mu bikorwa. Muri bibiliya haranditse ngo ni muguma mu ijamo ryanjye kandi n’ijambo ryanjye rikaguma muri mwe muzera imbuto nyinshi kandi isi izabimenya neza ko muri intumwa zanjye.
Itorero rya mbere bari abantu baguma mu nzu y’Imana, ariko uyu munsi wansi wanone ushaka abakristo bari munzu y Imana ukababura, kucyumweru itorero riruzura ariko hagati mu cyumweru ugasanga inzu y Imana irarangaye.
Abantu bose bafite ibyo bahugiyeho bashakisha amafranga. Hano mu Rwanda biteye ubwoba abantu barimo kwirukanka kuburyo ushaka ninshuti ntuyibone barimo bashaka ubuzima.
Mubyukuri ibi byose twiruka inyuma bidahesheje Imana icyubahiro bizasigara hano mu isi. Ese wigegeze ubona umuntu bahambana ikarine ye ya banki, n’umucuranzi ukomeye Michel Jackson ntago yajyanye n’ubutunzi bwe. Waje ku isi wa mbaye ubusa kandi uzayisubiramo wa mbaye ubusa. Buri wese azaherekezwa n’imirimo yakoze.
Uzashake ahantu bavuga ngo baragurisha kubaka neza, baragurisha ubwenge. Itorero rya mbere bagendanaga n’Imana bakabana nayo ntaburyarya ari abakristo bukuri. Kuko iyo wakurikiraga Kristo wabaga wemeye ko bashobora ku kwica.
Umunsi umwe hari igihe habayeho gutotezwa gukomeye, noneho amatorero menshi cyane barayafunga. Abantu bagasenga batavuga kuko iyo bavugaga barabicaga. Umukristo agafata ijambo akaryiga akarifata mu mutwe kugirango nibaterana ujyende urizi mu mutwe ahari akadomo akagashiraho ,ahari akitso akagashyiraho.
Kuburyo ari buhe abantu ijambo nkuko yarisomye icyo gihe abatari abakristo babivuyemo, abakristo bonyine nibo basigayemo kuberako iyo babafatanaga BIbiliya cyabaga ari ikibazo gikomeye. Ariko abakristo babaga basigaye barumvikanaga kubera guhuza imitima yabo bagahuzwa n’ukuri.
Imana irashaka itorero ry’ukuri , Itorero rya mbere barakundanaga bagahura bahuje umutima ni inama bakiga ijambo. Iyo abantu bahuje umutima n’inama maze bagahuzwa na Kristo bakubaka umubiri wa Kristo, Imana irabasanga. Abakristo bukuri bakundana urukundo rutarimo uburyarya . Ikintu kiranga umukristo w’ukuri ni ukugira urukundo, ahari urukundo hari ubumwe ahantu hari urukundo hari ubugwaneza.


text:
“Kugira ngo umugisha wa Aburahamu ugere no ku banyamahanga bawuheshejwe na Yesu Kristo, kwizera kubone uko kuduhesha wa Mwuka twasezeranyijwe”
Twese twigeze kumva umuntu avuga ati: "Nahawe umugisha n’Imana,". Ni mu bintu bisanzwe bijyanye no gutsinda ,ubuzima bwiza, guhirwa n’urushako (umuryango), ubutunzi, cyangwa akazi. Twigeze no kumva abakinnyi bavuga ibi nyuma yo gutsinda umukino ukomeye. Bati “ twese twahawe umugisha n’Imana”.
Bisa nk’aho imyumvire ihuriwe na benshi ku guhabwa umugisha n’Imana ari uko iduha ibintu byiza. Ni muri urwo rwego dushobora kuvuga ko umugisha w’Imana uri kuri buri wese, abizera ndetse n’abatizera. Matayo 5:45 havuga ko Data wa twese uri mwijuru “ ategeka izuba rye kurasira ababi n’abeza, kandi abakiranuka n’abakiranirwa abavubira imvura”.
Ariko se imigisha y’Imana twayirebera mu ndorerwamo y’ ibintu bifatika gusa? Nubwo umugisha w’Imana ugereranywa n’ibifatika, ibi bishyiriraho imipaka abakristo mu kumva neza ibiri mu mutima w’ Imana ku buzima bwabo . Ni ubuhe busobanuro bwuzuye bwo guhabwa imigisha n’Imana?
Umugisha wa Aburahamu
Reka duhere ku mugisha wa Aburahamu yahawe n’Imana mu Itangiriro 12: 3: “Kandi muri wowe ni ho imiryango yose yo mu isi izaherwa imigisha.” Aha dushobora gutekereza ko guhabwa umugisha bisobanura ibigaragara , nko kugira ubuzima bwiza. Ariko mu Bagalatiya 3:13 na 14, intumwa Pawulo yasobanuye neza icyo umugisha wo mu Itangiriro 12: 3 usobanura: “Kristo yaducunguye kugira ngo dukizwe umuvumo w’amategeko, ahindutse ikivume ku bwacu ( Kuko byanditswe ngo “ Havumwe umuntu wese umanitswe ku giti”) . Kugira ngo umugisha wa Aburahamu ugere no ku banyamahanga bawuheshejwe na Yesu Kristo , kwizera kubone uko kuduhesha wa Mwuka twasezeranyijwe”.
Iyi mirongo isobanura uburyo dushobora guhabwa imigisha, n’umugisha w’Imana icyo aricyo.
Ni gute duhabwa umugisha?
Nk’atwe abanyabyaha b’abatindi ntakindi twari dukwiye atari ugucirwaho iteka no kuvumwa! Muri make nta mugisha twari dukwiye. Ikindi kandi n’uyu munsi imirimo yacu myiza no gukiranuka kwacu sibyo biduhindura kuba abanyamugisha. Ahubwo ku musaraba Yesu yabaye ikivume mu kimbo cyacu. Yishyizeho imivumo y’abantu bose arabapfira. Kubera umurimo Yesu yakoze wo kuducungurira ku musaraba, umuvumo w’icyaha ntukituriho, duhabwa imigisha n’Imana binyuze mu kwizera Yesu Krisito.
Umugisha w’Imana ni uwuhe?
Abagalatiya 3:14 herekana neza ko imigisha yo muri Kristo Yesu Imana ishaka ko twakira atari ibintu bifatika, ahubwo ni ikintu gikomeye cyane ‘Isezerano ry’ Umwuka Wera’.
Mu butumwa bwiza ntitwabonyemo gusa umugisha wo kubabarirwa, gutunganywa , no kwezwa. Ndetse birenze kurutaho, twabonye imigisha ihebuje, ariyo Mana y’Ubutatu : Data, Mwana, na Mwuka , nk’Umwuka watunganijwe, utanga ubuzima bwose . Ni Umwuka Wera utanga ubuzima uba muri twe mu buryo bufatika bwo kwishimira. Yoo, mbega umugisha twari dukwiye kwishimira ibirimo byose nk’umugabane wacu wa buri munsi! ”
Umwuka Wera ni imigisha Imana yasezeranije Aburahamu ku mahanga yose, kandi yakiriwe n’abizera kubwo kwizera Kristo. Umwuka ni Umwuka Wera wuzuye, kandi mu by’ukuri Imana ubwayo yatunganyijwe mu butatu bwayo binyuze mu kwigira umuntu, kubambwa, kuzuka, kuzamuka, no kumanuka kugira ngo tumwakire nk’ubuzima bwacu n’ibintu byose. Ibi nibyo byibandwaho mu butumwa bwiza bw’Imana.
Ibintu bifatika by’umugisha Imana yasezeranyije Aburahamu ni ubutaka bwiza (Itang 12: 7; 13:15; 17: 8; 26: 3-4), bwari ubwoko bwa Kristo wuzuye ( Abakolosayi . 1:12 ). Niyo mpamvu amaherezo Kristo yagaragajwe nk’Umwuka wera wuzuye utanga ubuzima (1 Kor. 15:45; 2 Kor. 3:17), umugisha w’Umwuka Wera wasezeranyijwe uhuye n’ umugisha w’igihugu cyasezeranijwe Aburahamu.
Kubona imigisha y’Imana
Kristo atuye muri twe nk’Umwuka wuzuye, bityo dukwiye kumubona mu buryo bwihariye, dukwiye guhora dusenga mu izina rye, mu Ijambo rye niho byose twifuza biherereye dukwiye kurigira iryambere mu buzima bwacu bwa buri munsi.
Gukurikira Kristo, umugisha nyawo
Niba twibwira ko imigisha y’Imana ahanini ari ibintu bifatika, tuzakurikirana ibyo bintu, tumare igihe mu masengesho dusaba Imana ibifatika, kandi mu gihe tutazabibona, tuzavuga ko tutahawe umugisha n’Imana. Ingaruka zibyo , ni uko tuzatakaza kwishimira imigisha yagutse, kandi yuzuye. Ntakabuza ko tuzabura amahoro yo mu mutima. Ariko birakwiye ko twibanda ku gukurikira Kristo Yesu kandi tukayoborwa na we, tuzishimira Umwuka we Wera yaduhaye wuzuyemo byose twifuza nk’umugisha w’Imana uri hejuru kandi uhebuje indi yose!
Mu byukuri dukwiye gushimira Imana ku bintu bifatika yaduhaye. Ariko mu gihe tutaratahura umugisha ukomeye( Umwuka Wera) twiboneye muri Kristo Yesu nk’urukundo rwacu, amahoro yacu, kwihangana kwacu, kunyurwa kwacu, umunezero, n’ibindi byinshi turonkera muri we, tuzabaho tubuze umugisha uruta iyindi yose! ”
Source: Bibles for America( Blog)
[email protected]


text:
Waba warigeze gusengera umuntu imyaka myinshi ugasanga utazi niba koko amasengesho yawe yarumviswe n’Imana? Cyangwa ngo wumve ko yagize agaciro? Ese wakora iki Imana ikubwiye mu gicuku ngo byuka usengere umuntu runaka? Igisubizo ni ugusenga ushyizeho umwete. Uku niko byagenze kuri Providence wari urwaye Kanseri yaramuzahaje ariko hamwe n’isengesho ryuzuye ukwizera, yarayikize.
Pawulo atwibutsa mu rwandiko rwa 1 yandikiye Abatesalonike 5:16-1 ati:"Mwishime iteka, musenge ubudasiba, mu bibaho byose muhore mushima kuko ari byo Imana ibashakamo muri Kristo Yesu".
Mu magambo ye Providence aradusobanurira uko byamugendekeye
"Mu gihe narwanaga na kanseri, Imana yasubije amasengesho yanjye, kandi akenshi yagendaga isubiza amasengesho mbere y’uko menya ko nkeneye gusenga.
Ibyiringiro byange mu kubasangiza iyi nkuru y’uburyo twasenze tugasubizwa ni uko nagendeye ku magambo ari mu gitabo cy’Imigani 15:23.
Mugihe nari ndembejwe na kanseri, nari mfite imyaka 31, mbere yaho nari mfite ubuzima bwiza ku buryo buri cyumweru nakoraga irugendo rw’ibirometero 15 ku butumburuke bwo hejuru. Mubyukuri nari mfite ubuzima bwiza. Mugihe nari maze kurwara kanseri, abaganga bakoze ibishoboka byose bica cells zigize iyo kanseri bakoresheje kubaga kandi babikoranye umwete n’ubushishozi bwinshi.
Icyo gikorwa cyangizeho ingaruka ku mubiri ndetse no mu bitekerezo kuko nahise ndangwa n’agahinda gakabije. Ijoro rimwe Satani yanteje ubwihebe bukomeye numva ntakaje icyizere cyo kubaho. Muri ako gahinda numvise ijwi rimbwira riti:"Senga" Nahise ntangira gusenga cyane nti:"Mana nkiza".
Umugore wubaha Imana wari incuti yanjye tukiri urubyiruko, ubwo yari ari mu bitotsi Imana yashyize mu mutima we umuhate wo kunsengera, yubashye Imana koko arabyuka apfukama hasi aransengera cyane nk’usengera umwana we, kugeza ubwo yumvise ko isengesho rye ryumvikanye.
Hashize igihe gito nyuma y’isengesho, uko uwo mugore yasengaga niko natangiraga kumva kwiheba bigenda bishira, ariko nakomezaga kubona ifoto y’uwo mugore urimo kunsengera igenda iza mu maso yanjye kandi nzi ko tudaherukana bikanyobera, kuko n’ubwo yari arimo kunsengera njyewe sinari mbizi. Igihe rero cyaje kugera narakize duhurira ku rusengero nuko uwo mugore ansobanurira uko byagenze byose igihe yansengeraga".
Imana yumva amasengesho
Mubyukuri nizeye agakiza ka Yesu mu buzima bwanjye bwose hatabayeho gushidikanya cyangwa kureba hirya. Nizeye ko Imana buri gihe idasubiza amasengesho yacu mu buryo twari twiteze, ahubwo isubiza igihe cyayo kigeze kandi ikurikije umugambi wayo.
Si gombwa ko buri gihe tubona ibisubizo by’amasengesho yacu ariko uko byagenda kose tugomba guhora dusenga kandi twizeye bihagije ko Imana izadusubiza bigendanye n’umugambi wayo.
Ku bantu murimo gusengera incuti zanyu cyangwa abavandimwe bari mu kaga, ntimucogore ibyiringiro birahari ku bizera.
Mu gusoza ubuhamya bwe, Providence arashima Imana ko yumvise gusenga ikamukiza kanseri ndetse n’agahinda gakabije yari afite. Arasabira kandi umugisha abamusengeye bose kuko Imana itajya yirengagiza intore zayo ziyitakira ku manywa na nijoro.
Source: Christian post.com
[email protected]


text:
Mme Nadine Claire KASINGE , Umuvugizi w’Umunyamabanga mukuru w’Ishyaka Ishema.
Ishyaka Ishema ry’u Rwanda ryavutse taliki ya 28 Mutarama 2013, si umwihariko w’abantu 12 barishinze. ISHEMA ni irya buri Mwenegihugu , ni iry’’Abanyarwanda bose.
*Wowe wateshejwe agaciro , ugasuzugurwa, ugahindurwa indorerezi cyangwa Inkomamashyi mu gihugu cyawe, haguruka ube uwambere mu guharanira ko ISHEMA rikubera icyanzu cyo guharanira uburenganzira bwawe.
*Wowe wumva wararenganyijwe n’Ubutegetsi bw’igitugu bwakwambuye agasambu kawe, bukagusenyera akazu , bukaguhoza ku nkeke… Ishema ni iryawe haguruka urirengere.
*Wowe wazahajwe n’agahinda n’umujinya wo kuba wariciwe n’abakagombye kukurindira umutekano, umwanya ni uyu, tsinda ubwoba uba uwa mbere mu gushyigikira ISHEMA kugirango rizagufashe kubaka igihugu cyita ku nshingano ikomeye cyane yo kurengera abana bacyo bose .
*Wowe munyeshuri ufite inyota yo kwiga ariko Leta y’Agatsiko ikaba yarakuvanguye, ikakwima buruse cyangwa inguzanyo igamije kuguhindura INZEREREZI, wowe wari ugize amahirwe yo gutsindira buruse yo kwiga mu mahanga, bakayakuvutsa bagusimbuza umwana wo mu Gatsiko utakurusha ubwenge n’umurava, injira mu ISHEMA maze ufatanye n’abandi guharanira ko urubyiruko ari narwo Rwandarwejo rwahabwa amahirwe angana n’uburere bunoze hagamijwe gutegurira ejo hazaza heza abana BOSE b’u Rwanda.
*Wowe warangije amashuri ndetse na kaminuza ukayisoza usize ababyeyi n’abavandimwe iheruheru kubera kukurihira bibagoye, none Dipolome ukaba uyisonzanye uri Umushomeri mu gihe abatakurusha ubwenge no gukunda igihugu aribo bahabwa akazi keza bakigwizaho imitungo; wikererwa injira mu ISHEMA Ry’u Rwanda, ufatanye n’abandi kubaka imishinga y’iterambere risangiwe n’abenegihugu bose.
*Wowe Mwalimu cyangwa Porofeseri, wari warateshejwe agaciro, urapyinagazwa, uribagirana kandi ari wowe SHINGIRO NYAKURI ry’Ubuzima bw’igihugu : akadirishya karakingutse , haguruka uharanire Ishema ryawe .
*Wowe munyarwanda warenganyijwe n’inkiko z’Agatsiko kandi uri umwere , ahubwo ugacirwa Imanza n’Abanyabyaha kabuhariwe bazwi na bose ndetse bashakishwa n’Inkiko mpuzamahanga, haguruka uharanire Ishema ry’Ubutabera nyabwo , akarengane nk’ako wagiriwe gacike burundu mu Rwatubyaye.
*Bari b’U Rwanda namwe bategarugori babyeyi, Ishema ryacu rikeneye kuzahurwa . Tsinda ibyo kugendera kuri « baranyica » cyangwa « baramvuga ngo iki ? » maze uhagurukane ubushake n’umurava, urwanire ishyaka ubuzima bwawe, ubw’abo wabyaye n’ubw’abo uzabyara . Maze wirebere ngo Demokarasi isesuye irashinga ibirindiro mu gihe gito cyane, abantu bakarekera aho kubaho nk’abaja cyangwa abanyamahanga mu gihugu cyabo.
*Bacuruzi mukora ariko mukagokera Agatsiko gahora kabaca imisoro irenze urugero ,amahooro akabije agamije kubananiza, imisanzu y’urudaca iba igendereye kubahombya… nimufate icyemezo cya kigabo cyo gushyigira ibikorwa by’Ishyaka rya politiki ryihaye inshingano ikomeye yo kubarenganura no kuzabaha uburyo bukwiye bwo gukora umurimo wanyu mu mutuzo, mu bwisanzure kandi mwubashywe nk’abantu bafitiye igihugu akamaro gakomeye. ISHEMA ni iryanyu, nimurirwanire ishyaka!
1. Ni ibiki bisabwa Abarwanashyaka b’Ishema ?
a)Ushaka kuba umurwanashya w’Ishema asabwa ibi bintu bitatu bikurikira byonyine :
(1)Kwicengezamo indangagaciro z’Ukuri, Ubutwari n’Ugusaranganya.
(2)Gutanga kotizasiyo buri mwaka y’amafaranga angana n’IDOLARI rimwe (1 $) cyangwa IYERO rimwe (1€).
(3)Kwiyandikisha ku rubuga HYPERLINK « http://www.ishemaparty.org/ » http://www.ishemaparty.org (reba neza ahabugenewe)
b) Naho Umurwanashyaka warangije kwiyandikisha (no gutanga 1$) ahabwa iyi nshingano y’ingenzi cyane ariyo : gushaka mu nshuti ze yizeye abandi bantu 5, bityo bamara kuba abarwanashyaka 6, bakarema « IKIPE-ISHEMA », bakayimenyesha abayobozi bakuru b’Ishyaka binyujijwe mu nzira zose zishoboka harimo kohereza urwandiko mu iposita, kohereza ubutumwa hakoreshejwe urubuga HYPERLINK « http://www.ishemaparty.org/ » http://www.ishemaparty.org (reba neza ahabugenewe) , kohereza email kuri aderesi ishemaparty@yahoo.fr. … Nyuma iyo «Kipe-Ishema », ikazahabwa ibaruwa yo kwemerwa (Reconnaissance) iturutse mu Bunyamabanga bukuru. Inama zerekeye imikorere y’amakipe y’Ishema, tuzakomeza kuzibagezaho, buke, buke.
2. Ni ibiki bisabwa uwiyemeje kuba INSHUTI y’Ishyaka Ishema ?
Uwifuza kuba INSHUTI y’Ishyaka Ishema (Donateur) kabone n’ubwo yaba atari umurwanashyaka wanditse (membre ) abihabwa no gushyigikira ibikorwa by’Ishema atanga impano kuva ku madolari 20 kuzamura (A partir de 20$/20£ /20€)
3. Naho se uwifuza kuba UMUGIRANEZA w’ISHEMA asabwa iki ?
Ishyaka Ishema rikeneye abagiraneza benshi bashyigikira ibikorwa bijyanye na gahunda yaryo yo gusezerera ingoma y’Agatsiko kugira ngo himikwe Leta ikorera inyungu z’Abanyarwanda. Kubera ko gusohoza iyo gahunda mu gihe gito bisaba ubushobozi bwinshi , UMUGIRANEZA w’Ishema ni uwiyemeza gutanga impano guhera ku madolari igihumbi 1000 (A partir de 1000$/1000€/1000£).
Umwanzuro :
Ishyaka Ishema ry’U Rwanda ririho, ntibikiri amagambo !
Njyewe rero, ku giti cyanjye, ubu narangije kwandika iriya nyuguti ya i (Ishema) ku mutima wanjye, mu kiganza cyanjye, ku myambaro yanjye , ku makayi yanjye….aho ndi hose Ishema tuzaba turi kumwe! Mbaye Umwiyemezi, NTA KUNDI BYAGENDA !
ISHEMA ni iryawe nanjye: Haguruka dufatanye kuryubaka kugira ngo rizabone uko ridufasha natwe kwiyubaka .
Sinasoza ndasuhuje by’Umwihariko mwebwe mwese abatuye Umujyi wa Kigali nkunda kandi navukiyemo none Ishyaka Ishema rikaba ryaranshinze kubamenya no kubakurikiranira hafi: Nidufatanya tuzatsinda ingoma mbi y’Agatsiko. AMAHORO.
Mme Nadine Claire KASINGE,
Umuvugizi w’Umunyamabanga mukuru.


text:
Mwige gushaka aho mwahuriza.
Kuko nkunda imigani reka mbanze mbacire umugani!
Umunsi umwe amapfa yarateye arabica biracika imisozi uruma inzara irasizora ibintu byose biradogera abantu n’amatungo birapfa mbese buri wese akajya agira ati ejo ninjye utahiwe gupfa!
Abagabo bamwe babonye ko uretse nabo n’imiryango yabo yugarijwe bigira inama yo gufata iy’ishyamba ryabaga kure y’iwabo ngo barebe niba bazahabona umuhigo cyangwa se ikindi cyazaramira abo basize!
Urugendo rwari rurerure kuko bamwe muribo baguye nzira ariko amaherezo barasohora ngo bahagere bamenya ko muri iryo shyamba harimo imbogo kabombo ikaba imfizi yigize ishyano kuko abaturiye ishyamba bari barayihunze! Ntiyari icyago yari icyorezo kuko uwo yarabukwaga yatuzaga imuteye ihembe.
Abagabo kubera inzara no gutecyereza abo basize biyemeza kuyihiga ariko buri wese agatecyereza ati iyi mbogo ninjye ugomba kuyica bityo nkazagaburira umuryango wanjye ndetse inyama zisigaye nkaziranzika tukajya tuzirya buhoro buhoro. Ntibyatinze rero umwe zari afite ubuhanga n’intwaro inyuranye n’iz’abandi ariko guhuza umugambi ngo bafatanye bayihige bagabane bibabera ihurizo kuko barabivugaga ariko buri wese akinyurira ukwe!
Uwari uzi kumasha yibeta abandi ngo agere imbere ahura nayo aforo umwambi ngo ayirase ariko imbogo iba imukubise ihembe iramwirenza bidatinze iba iramusatiriye iramwishe.
Uwa kabiri akaba umuhanga mu gutera icumu ariko aragerageza biranga ahubwo nawe iramwirenza. Babiri bari bafite inkota buri wese aca ukwe uhuye nawe akagerageza ariko bikanga ahubwo umwe iramwica undi imusiga asambagurika.
Uwari asigaye yari umuhanga mu gutega imitego aba arayiteze ku bw’amahirwe iba irafashwe ariko kuko yari afite imigozi gusa abura uko ayica, ngo agerageze gushaka aho yakura intwaro iyo ari yo yose imbogo uko yakarwanye na ya mitego iba irayiciye wa mugabo ngo abibone agerageza kwiruka ku bw’amahirwe aba yuriye igiti ariko imbogo imuca akaguru.
Aho yari mu giti avirirana atangira kwicuza ati ubonye iyo mba nari kumwe na ba bagenzi banjye imbogo yamara gufatwa uwa mbere akaba ayiteye icumu undi inkota?
Amaraso yaravuye kugeza nawe apfuye bose kubera kwigira nyamwigendaho bapfa intatane! Abo basize sinamenye uko byabagengekeye!
Nyamwigendaho yabuze umuhamba kandi abashyize hamwe nta kibananira.
Mbere yo gushaka kuzatwara inyama nyinshi bakabe barabonye ko umwe ukwe adashobora kuzica iyo mbogo kandi inda nini yatumye bapfana inzara bapfa batarengeye abo basize.
Burya mbere yo gutecyereza gutwara byinshi jya ubanze umenye ko ibyo byinshi utabigeraho wenyine! Bagabana ibihari ntibagabana ibizaza. Icya mbere si ukugabana rero cyangwa gutecyereza ibyo uzafata, icya mbere ni ugushaka ibyo bintu hanyuma kugabana bikaza nyuma hakurikijwe uruhare buri wese yagize mu kubishaka!
Abwirwa benshi akumva beneyo
Emile Ndamukunda


text:
Nyuma y’uko umubare w’abashakanye bagenda barushaho gutandukana(divorce) hirya no hino ku isi byatumye mu gihugu cy’u Bwongereza hakorwa ubushakashatsi bugamije kureba impamvu nyamukuru itera abashakanye gucana umubano kugeza ubwo buri wese anyura iye nzira, bagatandukana nyamara bari barahisemo kurambana.
Mu gihe kigera ku myaka umunani abashakashatsi bo mu gihugu cy’u Bwongereza bamaze bareba impamvu itera abashakanye basanze gucana inyuma kw’abashakanye ariyo mpamvu nyamukuru yo guhitamo gutandukana hagati y’abashakanye.
Nyamara ariko nyuma y’iminsi mike ishize aba bashakashatsi batunguwe n’uko gucana inyuma kw’abashakanye n’ubwo byiyongereye bitakiri impamvu ituma abantu bahitamo gutandukana, ahubwo baza gusanga muri iki gihe impamvu itera ababana gutandukana ari uguhararukwana buri wese akumva atagikunze undi gusa ibi bigatuma bafata icyemezo cyo kureka inzira bari bafatanyije bagatandukana nta yindi mpamvu ibyihishe inyuma uretse kumva umwe atagikunze undi.
Iyi ikaba ari nayo mpamvu ishingiraho n’abantu bamwe bemeza ko benshi mu batandukana muri ibi bihe babikora mu buryo abantu batakekaga ndetse buri ruhande ku batandukanye ntirutangaze impamvu yaruteye guhitamo gutandukana gusa bikorwa nk’ibintu byoroshye ugereranyije n’amwe mu mateka akomeye baba baranyuzemo abantu bakekaga ko yaba imvano yo gutandukana nyamara ariko bakabirenga ahubwo bagahitamo gutandukana mu bihe bituje ababazi batakekaga.
Mu bushakashatsi bushya buheruka gushyirwa ahagaragara bwagaragaje ko aba bana babasha kwihanganira gucibwa inyuma n’abo bashakanye kurenza uko bashobora kwihanganira kutagaragarizwa urukundo n’ibimenyetso byarwo hagati yabo, Christine Northam umujyanama w’abashyingiranwe yasobanuye ko muri ibi bihe abashyingiranwe barambirwa vuba kubwirana ko bakundana nyamara nta kimenyetso kibigaragaza kabone n’ubwo babana mu budahemuka ariko nta kibatsi cy’urukundo kigaragara mu mibanire yabo.
Mu bindi byagaragaye mu bitera abashyingiranwe guca ukubiri mu buryo bukomeye harimo ibibazo biterwa n’amafaranga ku mpande zombi birimo ibura ryayo, imikoreshereze yayo itavugwaho rumwe n’ibindi.
via 7 sur 7.be
Video Abakobwa Beza
U Bwongereza : Gucana inyuma kw’abashakanye ntikiri impamvu ikomeye yo gutandukana
Nyuma y’uko umubare w’abashakanye bagenda barushaho gutandukana(divorce) hirya no hino ku isi byatumye mu gihugu cy’u Bwongereza hakorwa ubushakashatsi bugamije kureba impamvu nyamukuru itera abashakanye gucana umubano kugeza ubwo buri wese anyura iye nzira, bagatandukana nyamara bari barahisemo kurambana.
Labels: urukundo


text:
Nuko twubaka inkike yose turayirangiza, ariko yari igicagase kuko abantu bari bagize umwete wo gukora. Nehemiya 3: 38
Reka twibukiranye aya mateka mu magambo make
Ubwami bwa Babuloni bwatsinze Isiraheli bituma Abisiraheli batatanira hirya no hino. Ntibyarangiriye aho kuko Yerusalemu nayo yahuye n’akaga gakomeye, inkike zarasenywe, amarembo yaho ahinduka icyavu . Icyakurikiyeho ni uko Abaperesi baje gukomera kungoma yabo ubwo bari batwaye Babuloni.
Aha niho Nehemiya yari yaranyagiwe hamwe na bagenzi be.Yaje kumenye amakuru y’uko Yerusalemu yabaye igitutsi, ashenjagurwa n’agahinda k’Umurwa w’Imana . Ibyo byatumye yinginga Umwami w’Ubuperesi ngo amureke ajye i Yerusalemu kongera kubaka inkike zaho, agira umugisha ahabwa uburenganzira. Nubwo bitamworoheye ubwo yari arimo kongera kubaka agahura n’abamurwanya kumurimo, yabonye ukuboko kw’Imana ye , abwira abasigaye i Yeruzalemu impamvu yari aho baramwumva bafatanya umurimo w’Imana. Inkike zitangira gusanwa Umurwa w’Imana uvanwaho igitutsi.
Abategetsi, abakora imibavu, abanyabukorikori ba zahabu, n’abacuruzi, bari bamwe mu bantu bagize uruhare mu kongera kubaka inkike z’ Iyerusalemu bafatanyije na Nehemiya. Icyo gihe ntibyasabaga ko Imana ikenera abantu b’abahanga cyane , ahubwo yari ikeneye abafite ihsyaka n’umutwaro wo kongera kubaka. Abongeye kubaka Yerusalemu babikoze bafite ishyaka n’umuhate nubwo banahuraga n’ababaca intege, ikindi ni uko banubakaga biteguye no kurwana Nehemiya 4:4-17 , ntibigeze bashyigikira nagato ko umurimo w’Imana udeha.
Iyi ni indorerwamo nziza Abakristo bakwiye kwireberamo uyu munsi wanone
Ntagushidikanya ko buri wese wahamagawe n’Imana hari umusaruro yari imutegerejemo. Gusa iyo urebye muri iki gihe uko umurimo w’Imana wagiye usubira inyuma, n’uko abantu bagiye bacogora bikanagaragazwa no kugwa kwa benshi hirya no hino mubizeraga Imana, uwavuga ko twatengushye Imana ntiyaba abeshye. Nubwo ubuzima bw’uyu munsi bwarushaho gukomera , ibigeragezo bikaza intambara zikiyongera, nta ngingo n’imwe dushobora kubona iturengera yo gucogora mu murimo w’Imana.
Mumpera z’umwaka wa 2019, icyorezo cya Covid 19 cyagwiririye isi, bigira ingaruka k’ubukungu bw’ibihugu byose, birumvikana ko n’Abakristo byabagizeho ingaruka mu nguni zose z’ubuzima bwa buri munsi. Turanabyibuka neza ko noguteranira hamwe mu nsengero byahise bihagarikwa hagamijwe kwirinda ikwirakwira ry’icyo cyorezo .
Hari ubwo abantu bashobora kwibeshya ko hajya habaho ikiruhuko mumurimo w’Imana ariko siko biri. Muby’ukuri niba Nehemiya n’abantu bake bari kumwe barabashije kongera kubaka Iyerusalemu mubihe byari bigoye baranahigwaga, Natwe uyu munsi twari dukwiye kwisubiramo tukita kuby’Imana yadusigarije gukora, tutitwaje ko turi mubihe bibi, ko twahuye n’ibihombo, n’ibindi. Hari abantu uzi basubiye inyuma bava mubyizerwa , hari kandi abatarakira Yesu nk’Umwami n’umukiza mu bugingo bwabo, wari ukwiye kugira icyo ukora.
Kora umurimo w’Imana Urinda agakiza kawe
“ Abubakaga inkike n’abikoreraga n’ababakoreraga, umuntu wese yakoreshaga ukuboko kumwe ukundi gufashe inwaro ye y’Intambara. N’abubatsi umuntu wese yabaga afite inkota ye mu rukenyerero akubaka ameze atyo, n’uwavuzaga ikondera yabaga ari iruhande rwanjye” Nehemiya 4:11-12
Gukora umurimo w’Ima ni kimwe kandi no kubaho ubuzima bwejejwe ni ikindi, ntabwo satani yishimiye ko dukorera Imana ninayo mpamvu ahora arwanya abakristo ariko dukwiye kuba twiteguye kumurwanya, tukabaho twirinda icyaha n’igisa nacyo. Abakristo dukwiye gusenga Imana ubudacogora twishyingikirije inkota y’Umwuka ariryo jambo ry’Imana. Umwuka Wera niwe muyobozi muri uyu murimo, Imirimo yose dukorera Imana tukiri mu isi izibukwa. Icyakora twibuke ko byose bikorwa umuntu yejejwe kuko Imirimo izaherekeza ubugingo bwejejwe ubwo umwami Yesu Kristo azaba agarutse gutwara Itorero.
[email protected]
Source: The Gosple Time


text:
Iri zina kandi zina kandi ntiryigeze rigaragara muri Amerika nkuko byatangajwe n’urubuga rw’ikigo gishinzwe umutekano n’ubuyobozi muri Amerika “SSA.gov” bivuze ko nta muntu n’umwe witwa iri zina uharangwa.
Ibikunze kuranga abitwa iri zina
Uwitwa iri zina akunze kurangwa no gucika intege ku kintu yifuzaga kugeraho bikaba byaha abandi urwaho rwo kubona ibyo bifuza, imyitwarire ye kandi ikunze kudahinduka.
Ashobora kuba uwahanga ibintu ariko kandi akagira ubushake bwo gushyiraho ingamba kugira ngo agere ku ntego ze ndetse yitangira gukora ibikorwa by’abandi kandi agakunda gusangira nabo inshingano.
Abantu benshi bishimira kumugisha inama kuko akunze kubatega amatwi yitonze mu gihe bamubwira ibibazo byabo.
Mu miterere ye ahora yifuza kuba umuyobozi. Ntakunda umuntu umutegeka ahubwo we aba yumva yayobora abandi, ashobora kuba yavumbura ibitekerezo byo kugera kure ndetse akishimira ko abantu babona imbaraga yakoresheje mu kintu.
Ntabwo akunda abantu bahora bifuza nyamara batagira icyo bakora mu mirimo yabo. Philene abantu bamufata nk’umuntu utera abandi imbaraga, uvuga amagambo menshi kandi usabana.
Ni umuntu ushobora kureba kure gusa arakara vuba kandi ntajya abasha gutegereza ikintu igihe kirekire bitewe n’uko arambirwa vuba. Ni umuntu ubona amahirwe yo kubona amafaranga menshi ariko akayatakaza vuba kandi atayakoresheje ikintu kigaragara.


text:
Muraho neza, amakuru yanyu? Uyu munsi reka tuganire nk’abantu tuba dushaka kwiyitaho ariko dufite umwanya mucye. Yaba ari ukubera akazi, ishuri, urugo ugomba kwitaho cyangwa byose icyarimwe akenshi usanga hari igihe twiburira umwanya wo kwita kuri twebwe. Iyi nkuru turarebera hamwe ibintu wakora bikagufasha gukoresha akanya kawe gato neza uko bishoboka kose.
1) Koga kare
Nimba uri umuntu woga wirukanka cyane nta mwanya rimwe na rimwe usiganwa no kudacyererwa nkanjye, kwiyemeza kujya muri douche kare kurushaho byadufasha. Kwita ku ruhu rwawe ni kimwe mu bintu wakora bigahindura uko wiyumva muri wowe kuberako uruhu ni organ nini tugira yambere, kurwitaho si ukugirango ruse neza gusa ahubwo binatuma ubaho neza kurushaho. Koga kare byaguha umwanya wo gukoresha scrub, kwisiga neza ukageza amavuta ahantu hose. Ku bantu bamwe na bamwe ibi bivuze kubyuka kare kurusha ibisanzwe, abandi nukuva mu buriri nyine ukajya muri douche aho kumara iminota 30 kuri phone. Ku bantu kubyuka kare bitakunda yenda bitewe n’akazi mukora, koga nijoro byabafasha noneho akaba aribwo woga ukikuba neza mbese ugacya ubundi mugitondo ukitera amazi ukigendera.
2) Kugendana utuntu mu isakoshi
Kugira utuntu ducye ugendana mu isakoshi yawe cyangwa mu modoka birafasha cyane ku bantu baba bashaka gusa neza ariko bafite umwanya muto. Urugero rw’ibintu wagendana ni nka fond de teint (poudre), spray cyangwa perfume, lipbalm na lipstick. Uzarebe nkiyo uhuye n’umuntu nka saa cyenda ukumva arahumura neeezza, niyo yaba atimakiye na gacye usigarana ishusho y’uko ari umuntu ugira isuku kandi wiyitaho. Noneho iyo birenze guhumura gusa akaba akinasa neza lipstick ye iri intact, atayaze mbese nta wavugako atiyitaho kandi bimufata iminota micye. Niyo mpamvu. kugendana utuntu ducye twagufasha gukora touch ups ari ingenzi cyane.
3) Kugira impumuro uzwiho
Kugira ukuntu abantu baziko uhora uhumura avugako nabyo ari byiza, nkuko tumaze kubivuga ruguru umuntu uhora ahumura neza afite ishusho runaka agusiga mu mutwe yuko yiyitaho. Atugira inama yo kujya ahantu bagurisha ama perfurmes ukagura izo abantu benshi wumva bakunda. Iyi perfurme witera ishobora guhinduka ariko nyine aba ari imwe mu gihe runaka uzwiho. Impumpuro iyo ariyo yose waba wahisemo ushaka kumenya amabanga yo guhora uhumura neza umunsi wose soma hano.
4) Kugira gahunda y’ibyo ushaka gukora
Ikindi kintu atubwira nukwandika liste y’ibintu bitandukanye uba ushaka gukora mu cyumweru byo kwiyitaho. Nk’urugero ukavuga uti
- kwa mbere nzajya nogosha ingohe nincakwaha
- kwa kabiri nkore scrub umubiri wose
- kwa gatatu maske yo mu maso imfasha kurwanya ibiheri
- kwa kane nta kintu nzajya nkora
- kwa gatanu nzajya nsiga amavuta mu mutwe nkore na ka massage gato.
Mbese wihe utuntu duto wakora mu minota micye cyane buri munsi ku buryo udacyenera gukora ibintu byose icyarimwe noneho ngo wumve wabiburiye umwanya.
5) Imisatsi n’inzara
Imisatsi n’inzara ni ibintu kabisa bigukurayo, iyo bisa neza uba nyine usa neza kurusha uko wari kuba umeze bidakoze. Ndabizi dufite umwanya mucye ntiwabona umwanya wo kujya muri salon buri cy’umweru kumeseshamo no gukoresha izara. Inama nagira abo bantu nugusuka amarasita meza no gushyirishaho ihina cyangwa gel. Amarasita iyo bayagusutse neza aba asa neza ari ku murongo ntango amera nkuko wacyenera gusokoza buri munsi uko njye njya mbigenza nuko iyo akiri mashya ntacyo nyakoraho ndayarekura bisanzwe kuko nyine aba agisa neza. Noneho yamara nk’ukwezi gutyo nkatangira kuyafungamo amastyle atadunkanye buri imwe nkayimarana icyumweru. Biramfasha gusa nkaho imisatsi yanjye mpora nyitaho kandi mu byukuri mba nayikoze igihe gito gishoboka.
Inzara ihina y’umukara ni bae, nyikunda urukundo kuko nyine ntanubwo ivaho imara igihe kirekire gishoboka cyose. Ku rundi ruhande nkanakunda gusigisha gel yibara rituje, ku buryo inzara nizikura undebeye kure utapfa kubibona bityo nkabasha kuyimarana igihe kirekire nukwezi hari igihe kurenga mfite gel imwe. Ariko nkamenya nezako inzara n’imisatsi bisa nkaho bihora ku murongo uko bishoboka kose.
6) Kunywa amazi no gukora squats
Mu by’ukuri kunywa amazi menshi byabaye indirimbo, ni byiza ku mubiri wawe amazi agufasha gusa neza akanagufasha kudasaza. Nimba uri umuntu udakunda kunywa amazi mbese ujye uyihata. Muganga wawe arayagutegeka, washaka ko imisatsi yawe ikura bati nywa amazi, washaka kunanuka bati nywa andi mazi, warwara ibiheri amazi nayo akaza mu miti bakurangira ππ . Nimucyo tunywe ayo mazi uko dushoboye kose ngo adufasha gusa neza.
Squats nimba utazizi ni sports nziza, ituma ugira ikibuno kinini ikanongera amatako yarangiza sha ikanagufasha kugabanya inda. Mbese ni igitangaza gikomeye cyane. Ariko nyine usibye na squats gukora sports ni byiza bituma umera neza mu mibereho yawe kandi inaruhura stress. Sinzi ikintu gituma utagira umwanya mwinshi wo kwiyitaho ariko nashetako ibyo bintu binagutera stress. Kugerageza ugashaka iminota 10 cyangwa 15 niyo yaba rimwe mu cyumweru cyangwa mu kwezi ugakora ka sports gacye byagufasha cyane cyane.
Nizereko iyi nkuru ibafashije kubantu bifuza kwiyitaho kurusha ibyo basanzwe bakora ariko badakoresheje umwanya mwinshi mwinshi badafite. Nimba hari ibintu bijya bigufasha gusa neza bitagufashe umwanya mwinshi, wabidusangiza muri comment nimba ntacyo bigutwaye.
Murakoze kubana nanjye uyu munsi, ni ahubutaha mugire ibihe byiza π.